1:1 Ope denga ijadiken Dibata doni enda, Kata e enggo lit. Kata e ras 
Dibata, janah Kata e Dibata. 2 Mula-mulana nari Kata e ras Dibata. 3 Arah 
Kata e ijadiken Dibata kerina si nasa lit; la lit sada pe 1 bas kerina si enggo 
jadi e jadiken la arah Kata e. 4 Kata e me ulu kegeluhen, janah kegeluhen 
e maba terang man manusia. 5 Terang e ersinalsal i bas gelap janah la 
tertaluken gelap e terang ndai. 6 Isuruh Dibata persuruhenNa, gelarna 
Johanes. 7 Ia reh guna meritaken kerna terang e man manusia, gelah 
kerina manusia megiken dingen tek man berita e. 8 Labo si Johanes terang 
e; ia reh meritaken kerna terang e. 9 Enda me terang si tuhu-tuhu; terang e 
sangana reh ku doni enda nerangi kerina manusia. 10 Kata e enggo 1 bas 
doni enda. Doni enda 1jadiken Dibata arah Ia, tapi la itandai doni enda Ia. 
11 Reh Ia ndahi negeriNa jine, tapi bangsaNa e la ngaloken Ia. 12 Amin 
bage gia lit nge kalak si ngaloken Ia dingen tek man baNa, man kalak si 
bage iberekenNa hak jadi anak-anak Dibata. 13 Kalak e jadi anak-anak 
Dibata labo tubuh arah dareh manusia bagi biasana, ntah tubuh erkiteken 
sekalak dilaki, tapi Dibata kap Bapana. 14 Kata e enggo jadi manusia, 
janah Ia ringan 1 tengah-tengahta. Enggo idah kami kemulianNa si mbelin, 
e me kemulian si ibereken Dibata man baNa erkiteken Ia Anak Dibata si 
Tonggal. Anak e encidahken lias ate ras kai si benar kerna Bapa e. 15 
Kerna Ia me si iberitaken Johanes, asum nina, "Ia me katangku asum 
ningku, 'Pudin Ia reh asangken aku, tapi belimen Ia asa aku, sabap ope 
denga aku tubuh pe Ia enggo lit.'" 16 Erkiteken Ia dem perkuah ate, ipasu- 
pasuNa kita kerina, iberekenNa man banta lias ate si la erkeri-kerin. 17 
Dibata mereken undang-undang arah Musa tapi lias ate ras kebenaren 
kerna Dibata reh arah Jesus Kristus. 18 Ise pe labo pernah ngidah Dibata. 
Tapi Anak si Tonggal, si bali ras Dibata, dingen si rembak ras Bapa, Ia me 
si enggo mpetandaken Dibata. 19 Piga-piga kalak Jahudi si erkuasa 1 
Jerusalem nuruh imam-imam ras suku Lewi njumpai Johanes guna nehken 
penungkunen, "Ise kin kam si tuhuna?" 20 Johanes la nggit erbual. Ngaku 
ia alu terus terang nina ngaloi, "Aku labo Mesias si ipadanken Dibata." 21 
Nina ka kalak ndai, "Adi bage, ise dage kam si tuhuna? Kam kin Elia?" 
Erjabap Johanes, "Lang, labo aku." Nungkun tole kalak ndai nina, "Kam 


kin Nabi si itimai kalak e?" Erjabap Johanes, "Lang." 22 Nina ka kalak 
ndai, "Kataken dage ise kin kam si tuhuna, sabap kami arus ngelapur man 
si nuruh kami. Turikenlah kerna dirindu." 23 Ngaloi Johanes alu make 
ayat-ayat 1 bas kitap Nabi Jesaya nari nina, "Aku e me, 'Sora si erlebuh 1 
taneh si mesawang, bahanlah dalan pinter gelah Ia mentas!" " 24 Kalak si 
nungkun enda ndai bekas persuruhen kalak Parisi kap. 25 Nungkun ka ia 
man Johanes nina, "Adi labo kam Mesias si ipadanken Dibata ntah Elia, 
bage pe labo kam Nabi si itimai kami, ngkai maka kam mperidiken?" 26 
Erjabap Johanes, "Aku mperidiken alu lau; tapi 1 tengah-tengahndu nari 
reh me Sekalak si la itandaindu. 27 Ia reh pudin asa aku, tapi ngosari tinali 
sepatuNa pe aku la metunggung." 28 Kerina si enda jadi 1 Betani, arah 
timur Lau Jordan. I Lau Jordan e me Johanes mperidiken kalak. 29 
Pepagina idah Johanes reh Jesus ndahi ia. F maka nina Johanes, 
"Nehenlah, enda me Anak Biri-biri Dibata, si ngangkut dosa doni enda! 30 
Kerna Ia me katangku asum ningku, 'Pudin Ia reh asa aku, tapi belinen Ia 
asa aku, sabap ope denga aku tubuh pe Ia enggo lit.' 31 Aku pe nai labo 
kutandai Ia tapi guna mpetandaken Ia man kalak Israel, reh aku 
mperidiken alu lau." 32-33 Tole nma Johanes, "Aku pe nai labo kueteh ise 
Ia. Tapi Dibata si nuruh aku mperidiken alu lau, ngataken man bangku 
nina, 'Adi idahndu pagi Kesah Si Badia nusur janah ringan i bas sekalak 
manusia, Ia me si mperidiken alu Kesah Si Badia.' Enggo kuidah Kesah Si 
Badia e nusur 1 Surga nari bagi nderapati janah ringan 1 bas Ia. 34 
Kukataken man bandu maka Ia kap Anak Dibata." 35 Pepagina Johanes 
ras dua kalak ajar-ajarna tedis i bas inganna si biasa. 36 Asum idah 
Johanes mentas Jesus, ngerana ia nina, "Enda me anak Biri-biri Dibata." 
37 Megi katana e, ajar-ajar Johanes si dua kalak e lawes ngikutken Jesus. 
38 Asum itulihken Jesus ku pudi idahNa si dua kalak e, e maka nina, "Kai 
daramenndu?" Erjabap kalak ndai, "O Rabbi, i ja rumahNdu?" (I bas 
cakap Heber, Rabbi ertina: "Guru".) 39 Ngaloi Jesus, "Marilah gelah 
idahN du." Iikutken kalak e Jesus e maka enggo ietehna ija rumah Jesus. I 
bas wari si ndai asa ben ia ije. (Paksa si e kira-kira jam empat karaben.) 
40 Sekalak i bas si ngikutken Jesus e gelarna Andereas sembuyak Simon 
Petrus. 4! Minter jumpai Andereas si Simon Petrus jenari mina, "Kami 


enggo jumpa ras Mesias, Mesias si ipadanken Dibata." (Mesias 1 bas 
cakap Heber bali ras Kristus i bas cakap Junam.) 42 Jenari itaruhkenna 
Simon ndahi Jesus. Ipernehen Jesus ia, jenari nina, "Kam kap si Simon 
anak Johanes, tapi pagi kam igelari Kepas." (Kepas cakap Heber bali ras 
Petrus 1 bas cakap Junani; ertina: batu.) 43 Pepagina berkat Jesus ku 
Galilea. I Galilea jumpa Ia ras Pilipus. Nina Jesus man bana, "Mari, 
ikutken Aku." 44 (Pilipus asalna i Betsaida nari, e me kuta Andereas 
rasPetrus.) 45 Jenari jumpai Pilipus si Natanael nina, "Kami enggo jumpa 
ras Ia, si isingetken Musa i bas Kitap Undang-undang bage pe si isingetken 
1 bas kitap nabi-nabi. Gelarna Jesus, Ia anak Jusup i Nasaret nari." 46 Tapi 
nina Natanael, "Banci km si mehuli reh 1 Nasaret nari?" Ngaloi Pilipus, 
"Marilah sinehen." 47 Asum idah Jesus reh Natanael ndahi Ia, ngerana Ia 
kerna Natanael nina, "Enda me kalak Israel si asli, Ia lit si palsui bas ia!" 
48 Megi si e nungkun Natanael nina, "Kuga penandaindu aku?" Erjabap 
Jesus, "Ope denga kam idilo Pilipus, enggo kuidah kam i teruh batang 
ara." 49 Ngaloi Natanael, "O Guru, Kam kap Anak Dibata! Kam me Raja 
kalak Israel!" 50 Nina Jesus man bana, "Perbahan Kukataken Kuidah kam 
1 teruh batang ara, maka kam tek man bangKu? Pagin idahndu me kejadin- 
kejadin si belimen asangken si enda." 51 Jenari nina Jesus man kalak e, 
"Idahndu me pagi talang Surga jenari nangkih-nusur malekat-malekat 
Dibata ndahi Anak Manusia si isuruh Dibata." 


2:1 Dua wari kenca si e lit kerja erdemu-bayu 1 kuta Kana 1 daerah 
Galilea. Nande Jesus ikuti bas kerja e. 2 Jesus pe ras ajar-ajarNa iundang 
ku kerja e. 3 Asum enggo keri lau anggur nina nande Jesus man Jesus, 
"Enggo keri lau anggur kalak si erkerja enda." 4 Ngaloi Jesus, "O nande, 
labo man aturenkenndu kai si man bahanenKu. PaksangKu langa seh." 5 
Tapi nina nande Jesus man serayan e, "Ikutken kai si ikatakenNa." 6 I je lit 
isikapken enem guci guna keperlun erburih rikutken adat Jahudi. Isi 
tep-tep guci lit kira-kira 100 liter. 7 Nina Jesus man serayan e, "Isi guci e 
alu lau seh dem." E maka idemi kalak ndai guci e. 8 Jenari nina Jesus man 
kalak e, "Genduari jaruk lau e sitik jenari baba man sukut i bas kerja 
enda." 9 E maka ibaba kalak ndai lau e man sukut kerja e, jenari inanamina 


lau si enggo salih jadi anggur e. (La ietehna i ja nari rehna; tapi serayan si 
njaruksa metehsa.) E maka idilo sukut e si empo, 10 jenari nina man bana, 
"Biasana anggur si mehulima nge lebe 1elaken kalak, janah kenca puas 
temue e minem, ielaken anggur si biasa. Tapi kam seh asa genduari lit 1 
bas kam anggur si mehulina!" 11 Enda me tanda sengget si pemena ibahan 
Jesus 1 kuta Kana i daerah Galilea. IcidahkenNa kuasaNa si mbelin e maka 
ajar-ajarNa tek man baNa. 12 Kenca bage lawes Jesus ras nandeNa, 
sembuyak-sembuyakNa bage pe ajar-ajarNa ku Kapernaum, janah i je me 
1a kerina ringan piga-piga wari dekahna. 13 Kenca Wari Raya Paskah 
kalak Jahudi enggo ndeher, lawes Jesus ku Jerusalem. 14 I bas Rumah 
Pertoton idapetiNa kalak erbinaga lembu, biri-biri ras nderapati. Lit pe ije 
kalak kundul si dahinna nukari duit. 15 Jesus erbahan cambuk si idandan i 
bas nali nari. Alu e iligasiNa gelah ndarat asuh-asuhen e kerina i bas 
Rumah Peroton nari: subuk lembu, biri-biri. ItunggalingkenNa meja-meja 
kalak si nukari duit, seh maka merap duitna e kerina. 16 Man kalak si 
erbinaga nderapati nina Jesus, "Angkat ndarat barang-barangndu e! Ola 
bahan rumah BapangKu jadi ingan erbinaga!" 17 Perbahan si e inget 
ajar-ajar maka lit tersurat 1 bas Pustaka Si Badia, "O Dibata, keleng-ateKu 
nandangi rumahNdu, ngutkut desken api." 18 Jenari kalak Jahudi si 
erkuasa ngelawan Jesus nina, "Tanda sengget kai banci ibahanNdu guna 
nuduhken man kami maka lit hakNdu erbahan si enda kerina?" 19 Erjabap 
Jesus, "Runtuhkenlah rumah Dibata enda, maka i bas telu wari 
Kupajekken ka mulihi." 20 Ngaloi kalak e, "IpajekkenNdu ateNdu mulihi 1 
bas telu wari? La mungkin, sabap empat puluh enem tahun nai dekahna 
majekken Rumah Dibata enda!" 21 Tapi Rumah Dibata si ikataken Jesus, 
e me kulaNa. 22 E maka kenca Jesus nggeluh mulihi, iinget ajar-ajar kai si 
ikatakenNa enda, janah tek ajar-ajar e kai si isuratken i bas Pustaka Si 
Badia bage pe kai si enggo ikataken Jesus. 23 Paksa Jesus 1 Jerusalem 
denga tupung Wari Raya Paskah, nterem kalak tek man baNa erkiteken 
tanda-tanda sengget si ibahanNa. 24 Tapi Jesus la tek nandangi kalak e, 
sabap kerina manusia tangkas itandai Jesus. 25 Labo perlu kalak nuriken 
kerna manusia man Jesus sabap ieteh Jesus nge kai si lit 1 bas pusuh 
manusia. 


3:1 Lit me sekalak pemimpin agama kalak Jahudi, gelarna Nikodemus; ia 
kalak Parisi. 2 I bas sada berngi idahina Jesus nina, "O Guru, teteh kami 
maka Kam me Guru si isuruh Dibata. Sabap ise pe labo ngasup erbahan 
tanda-tanda sengget bagi si ibahanNdu e, adi la km Dibata ras ia." 3 
Ngaloi Jesus, "Kukataken man bandu: Ise pe labo nggejap Dibata Rajana 
adi la kin ia tubuh pedua kaliken." 4 Nungkun Nikodemus man Jesus, 
"Banci kin kalak si enggo mbelin tubuh pedua kaliken? Lanai ia banci 
bengket ku bas bertin nandena jenari tubuh pedua kaliken!" 5 Erjabap 
Jesus, "Kukataken man bandu: Si tuhuna ise pe labo banci bengket ku bas 
Kinirajan Dibata adi la kin ia tubuh 1 bas lau dingen Kesah Dibata nari. 6 
Manusia tubuh 1 bas orang tuana nari secara daging, tapi i bas Kesah 
Dibata ia tubuh secara pertendin. 7 E maka ola atendu mamang adi ningku, 
'Kerina kam arus tubuh pedua kaliken.' 8 Angin rembus ku ja atena, janah 
ibegindu sorana, tapi la ietehndu 1 ja nari rehna ntah ku ja perlawesna. 
Bage me pe kalak si tubuh i bas Kesah Dibata." 9 Nungkun Nikodemus, 
"Banci kin jadi bage?" 10 Erjabap Jesus, "Kam kap guru kalak Israel, la 
kin ietehndu kerna si enda? 11 Kukataken man bandu: Si tuhuna kami 
ngerana kerna kai si ieteh kami dingen ituriken kami kerna si enggo idah 
kami, tapi sekalak pe kam la nggit tek. 12 Kerna barang-barang doni enda 
pe aku ngerana la kam tek, apai denga ka kerna Surga? 13 Ise pe labo 
pernah ku Surga, selam Anak Manusia si nusur 1 Surga nari. 14 Bagi 
ipeganjangken Musa nipe tembaga i gurun pasir, bage pe Anak Manusia si 
isuruh Dibata ipeganjangken, 15 gelah kerina kalak si tek man baNa 
ngaloken kegeluhen si tuhu-tuhu si la erkeri-kerin. 16 Sabab bage 
pengkelengi Dibata doni enda, e maka iberekenNa AnakNa Sitonggal, 
gelah ola bene isie pe si tek man Bana, tapi gelah dat kegeluhen si 
tuhu-tuhu si la erkeri-kerin. 17 Sabap Dibata nuruh AnakNa ku dom enda 
labo jadi Hakim tapi jadi Singkelini manusia. 18 Ise tek man Anak Dibata 
e la ukum; tapi ise la tek, enggo kena ukumen, sabap la ia tek man Anak 
Dibata si Tonggal. 19 Ukumen e: Terang enggo reh ku doni enda, tapi 
ngenan ate manusia si gelap e asa terang, sabap jahat perbahanenmna. 20 
Sabap kalak jahat la atena ngena terang e, dingen la ia nggit ku terang e 
gelah ola teridah perbahanenna si jahat e. 21 Tapi kalak si ndalanken si 


ngena ate Dibata reh ia ku terang e, gelah i je teridah maka kai si ibahanna 
e sue ras kai si ngena ate Dibata." 22 Kenca bage lawes Jesus ras 
ajar-ajarNa ku daerah Judea; ndekah sitik Ia i je ras ajar-ajarNa janah 
mperidiken kalak si tek. 23 Johanes Peridiken pe mperidiken 1 Amon, 
deherken kuta Salim, sabap i je melala lau. Nterem kalak reh ndahi ia 
gelah iperidiken. 24 (Paksa si e Johanes langa ipenjaraken.) 25 Piga-piga 
kalak ajar-ajar Johanes rubat ras kalak Jahudi kerna aturen pembersihen 
rikutken agamana. 26 E maka idahi kalak enda Johanes jenari nina, "O 
Guru, ingetndu nge si ras kam mbaru enda 1 lepar Lau Jordan dingen si 
iturikenndu man kami kerna Ia? Genduari Ia pe mperidiken janah nterem 
kalak reh ndahi Ia." 27 Erjabap Johanes, "Kai pe labo idat kalak adi la kin 
Dibata merekenca man bana. 28 Kam jadi saksingku maka pernah nge 
kukataken, 'Labo aku Mesias si ipadanken Dibata e, tapi aku isuruh Dibata 
leben asa Ia.' 29 Penganten si dilaki kap empuna penganten si diberu. Si 
naruh si dilaki tedis dingen megi-megi, janah meriah ukurna asum ibegina 
sora si empo e. Bage me aku genduari; tuhu-tuhu meriah kal ukurku. 30 Ia 
me arus lebih ipehaga janah aku lebih ipekitik." 31 Ia si reh i Surga nari 
belinen asa ise pe. Si reh i doni nari, doni empuna. Ia ngerana kerna si lit 1 
doni. Tapi la, si reh i Surga nari i babo kerina si nasa lit. 32 IturikenNa 
kerna kai si enggo idahNa ras kai si enggo ibegiNa tapi ise pe la tek 
nandangi si ikatakenNa. 33 Ise tek nandangi si ikatakenNa e, iakukenna 
maka Dibata benar kap. 34 Sabap persuruhen Dibata nge si nehken kata 
Dibata, erkiteken ia dem Kesah Dibata. 35 Bapa ngkelengi AnakNa, janah 
kerima iendesken Bapa i teruh kuasa Anak e. 36 Ise tek man Anak e 
jalokenna me kegeluhen si tuhu-tuhu si la erkeri-kerin. Tapi si ngelawan 
Anak e asa ndigan pe la ngaloken kegeluhen si rasa lalap e, janah ia lalap 1 
teruh ukumen Dibata. 


4:1 Kalak Parisi megi berita maka teremen jelma si idat ras iperidiken 
Jesus asangken iperidiken Johanes. 2 (Si tuhuna labo sekalak jelma pe 
iperidiken Jesus, tapiajar-ajarNa nge mperidikenca.) 3 Kenca ibegi Jesus 
kai si icakapken kalak, itadingkenNa daerah Judea, mulih Ia ku daerah 
Galilea. 4 I bas perdalanenNa, la banci la ibentasiNa daerah Samaria. 5 


Seh me Jesus ku sada kuta i daerah Samaria, gelarna Sihar. Kuta e deher 
ras juma si ibereken Jakup nai man anakna Jusup. 6-8 I bas juma e lit 
sumur si igelari sumur Jakup. Perbahan latih Jesus erdalan, e maka kundul 
Ia i tepi sumur e. Paksa e wari enggo ciger; ajar-ajar Jesus lawes ku kuta 
nukur nakan. Asum Jesus sisada ije, reh sekalak diberu bangsa Samaria 
ku sumur e ngelegi lau. Nina Jesus man bana, "Enta sitik lau ena gelah 
Kuinem." 9 Ngaloi diberu e, "Kam kalak Jahudi janah aku kalak Samaria, 
ngkai maka ipindoNdu lau inemen man bangku?" (Biasana kalak Jahudi Ia 
nggit make kai pe si enggo ipake kalak Samaria.) 10 Nina Jesus, "Adi 
jetehndu kerna pemere Dibata, janah adi itandaindu ise si mindo lau man 
bandu enda, tentu ipindondu man baNa lau, jenari iberekenNa man bandu 
lau si mereken kegeluhen." 11 Ngaloi diberu e, "O Tuan, mbages kap 
sumur enda, janah timbaNdu pe la lit. I ja ibuatNdu lau si mereken 
kegeluhen e? 12 Nini kami Jakup nai mereken sumur enda man kami. I 
jenda nari me lau inemenna, inemen anak-anakna ras asuh-asuhenna. Ma 
labo kin ikatakenNdu maka belinen Kam asangken nini kami Jakup e?" 13 
Erjabap Jesus, "Kalak si nginem lau enda muas denga. 14 Tapi kalak si 
nginem lau si Kubereken man bana, lanai ia muas seh rasa lalap. Sabap lau 
si Kubereken e jadi sumbul si erburak-burak i bas ia dingen mereken 
kegeluhen si tuhu-tuhu si la erkeri-kerin." 15 Ngaloi diberu e, "O Tuan, 
bereken min lau e man bangku gelah olanai aku muas, janah lanai perlu 
aku ku jenda muat lau." 16 Nina Jesus, "To legi perbulangenndu, ras kam 
ku jenda." 17 Ngaloi diberu e, "La lit perbulangenku." E maka nina Jesus, 
"Tuhu bagi si ikatakenndu e, la lit perbulangenndu. 18 Sabap kam enggo 
lima kali erjabu janah dilaki si ras kam genduari e pe si tuhuna labo 
perbulangenndu. Payo kal katandu e." 19 Ngaloi diberu e, "O Tuan, nabi 
kepeken kam. 20 Nini-nini kami 1 das uruk ah nembah Dibata, tapi nini 
kalak Jahudi i Jerusalem me inganna ersembah man Dibata." 21 Nina 
Jesus man bana, "O bibi, teklah kam man bangKu. Reh me pagi paksana 
maka lanai kalak i deleng ah nembah Dibata bage pe lanai i Jerusalem. 22 
Kam kalak Samaria si tuhuna la tetehndu ise si isembahndu, tapi kami 
kalak Jahudi ieteh kami ise si isembah kami, sabap Si Engkelmi si 
ipadanken Dibata e reh arah kalak Jahudi. 23 Tapi reh me paksana, janah 


si tuhuna enggo seh pe, ija arah Kesah Si Badia manusia ersembah man 
Dibata alu payo. 24 Dibata Kesah kap, e maka arah Kesah e ngenca maka 
banci manusia nembah Dibata alu payo." 25 Ngaloi diberu e man Jesus, 
"Kueteh maka Mesias si ipadanken Dibata, si igelari Kristus, nandangi reh 
me. Janah adi reh Ia, kerinana pagi ipetangkasNa man banta." 26 Nina 
Jesus man bana, "Aku, si ngerana ras kam enda kap Si Engkelimi si 
ipadanken Dibata e." 27 Paksa si e enggo reh mulihken ajar-ajar Jesus. 
Mamang kal atena sabap idapetina Jesus ngerana ras sekalak diberu. Tapi 
sekalak pe ia la nungkun man diberu e, "Kai atendu?", ntah nungkun man 
Jesus, "Engkai maka Kam ngerana ras ia?" 28 Kenca bage lawes diberu e 
ku kuta itadingkenna ingan launa ndai, jenari nina man anak kuta, 29 
"Marilah sinehen kalak si enggo nuriken kerina lagu langkahku. Banci jadi 
Ia me Mesias si ipadanken Dibata e." 30 E maka berkat anak kuta e ndahi 
Jesus. 31 Paksa si e ajar-ajar ngiahken Jesus man nina, "O Guru, man 
kita!" 32 Tapi ngaloi Jesus, "Lit kap panganKu si la ietehndu." 33 E maka 
sisungkun-sungkunen ajar-ajar e nina, "Lit kin ndai kalak naruhken nakan 
man baNa?" 34 Jenari nina Jesus, "PanganKu e me kap ngikutken peraten 
si nuruh Aku, dingen ndungi dahin si iberekenNa man bangKu. 35 
Ikatakenndu: Empat bulan nari enggo rani. Tapi nehenlah ku juma-juma; 
page enggo megersing i bas juma e guna iperani! 36 Kalak si mperanisa 
ngaloken upah janah ipepulungna asilna guna kegeluhen si tuhu-tuhu si la 
erkeri-kerin, gelah si merdang ras si rani ras-ras ermeriah ukur. 37 Tuhu 
me bagi si ikataken i bas kuan-kuan, 'Lain si merdang, lain si peranisa.' 38 
Kusuruh kam rani i juma si la kam ndahisa; kalak si deban i je erdahin 
janah kam si mpepulung ulihna latih." 39 Nterem kalak Samaria i bas kuta 
e tek man Jesus erkiteken nina diberu e, "IturikenNa man bangku kerina si 
enggo pernah kubahan." 40 E maka kenca jumpa kalak Samaria e ras 
Jesus, ipindokenna gelah ola lebe Jesus lawes. Perbahan si e dua wari 
dekahna Jesus i kuta kalak Samaria e. 41 Kenca Jesus ngajar reh teremna 
pe kalak si tek. 42 Jenari nina kalak e man diberu ndai, "Kami enggo tek 
genduari, labo erkiteken kai si ikatakenndu, tapi erkiteken kami jine enggo 
megi pengajarenNa, janah ieteh kami maka tuhu-tuhu me Ia Si Engkelini 
doni enda." 43 Kenca dua wari Jesus i bas kuta e berkat Ia ku Galilea. 44 


Jesus enggo pernah ngataken, "Sekalak nabi labo meherga i bas kutana." 
45 Tapi kenca seh Jesus i Galilea, ialo-alo kalak Ta alu meriah ukur, sabap 
asum Wari Raya Paskah i Jerusalem enggo idah kalak kerina kai si ibahan 
Jesus. 46 Alu bage mulihken Jesus ku kuta Kana i daerah Galilea, kuta si 
pernah ije ibahanNa lau jadi anggur. I bas kuta e lit sekalak menteri raja, 
anakna sakit 1 Kapernaum. 47 Kenca ibegina berita maka Jesus enggo reh 1 
Judea nari ku Galilea, e maka ijumpama Jesus, janah ipindokenna gelah 
berkat Jesus ku Kapernaum mpepalem anakna si menam mate e. 48 Tapi 
nina Jesus man bana, "Adi langa kin idahndu tanda-tanda sengget si mbelin 
labo kam tek." 49 Ngaloi menteri raja e, "O Tuan, berkatlah kita minter 
ope denga mate anakku." 50 Nina Jesus man bana, "To mulih kam, malem 
nge anakndu e." Tek menteri e kai si ikataken Jesus, e maka lawes ia. 51 I 
tengah dalan jumpa ia ras juak-juakna. Nina juak-juakna e man bana, 
"Anakndu enggo malem." 52 Isungkunna juak-juakna e ntah jam piga 
anakna e mulai malem. Erjabap juak-juak e, "Nderbih kira-kira jam sada 
suari enggo malem penakitna." 53 Jenari 1 inget menteri e maka i bas jam e 
me nina Jesus man bana, "Malem nge anakndu e." E maka kerina ia ras 
keluargana tek man Jesus. 54 Enda me tanda sengget si peduaken ibahan 
Jesus 1 Galilea. Tanda sengget enda ibahanNa kenca Ia mulih 1 Judea nari. 


5:1 Jenari mulihken Jesus ku Jerusalem guna ngerayaken wari raya kalak 
Jahudi. 2 I Jerusalem, deherken "Pintu Gerbang Biri-biri", lit sada kolam 
si igelari Betesda i bas cakap Heber. Kolam e lit lima serambma. 3 I bas 
serambi e nterem kalak si penakiten medem; lit si pentang, lit si cempang 
bage pe lit si mate serapen. Itimaina lau e erburak, 4 sabap lit paksana 
lau e erburak ibahan malekat Tuhan si nusur ku bas kolam e. Kalak 
si tangtangna bengket ku bas kolam e asum launa erburak malem 
penakitna, amin sakit kai pe ia. Bage me pengakap kalak. 5 Lit pe ije 
sekalak si enggo telu puluh waluh tahun dekahna ia penakiten. 6 Idah 
Jesus ia ampar i je janah ietehNa maka enggo ndekah ia sakit. E maka 
nina Jesus man bana, "Atendu kin gelah malem penakitndu?" 7 Ngaloi si 
penakiten e, "O Tuan, la kap lit kalak si namaken aku ku bas kolam e asum 
erburak launa; asum kupala-palai ku bas, enggo lit kalak si deban leben asa 


aku." 8 Nina Jesus man bana, "Kekekenlah, angkat amakndu jenari 
dalanken!" 9 Paksa si e pe minter malem penakitna. Tangkatna amakna 
jenari erdalan ia. Si enda jadi asum wari Sabat kalak Jahudi. 10 E maka 
nina kalak Jahudi si erkuasa man kalak si enggo malem e, "Wari Sabat 
kap sekalenda. Rikutken Undang-undangta la banci ibabandu amakndu e." 
11 Ngaloi ia, "Nina kalak si enggo pepalem aku ndai, 'Angkat amakndu 
jenari dalanken.'" 12 Jenari nungkun kalak Jahudi e, "Ise kin si nuruh kam 
e?" 13 Tapi la itandai kalak si enggo malem e ise si mpepalem ia, sabap 
nterem kal i je jelma, janah Jesus enggo lawes arah tengah jelma si nterem 
e. 14 La ndekahsa kenca si e, jumpa Jesus ras ia i Rumah Pertoton. Nina 
Jesus man bana, "Genduari kam enggo malem, olanai bahan si la ngena ate 
Dibata, gelah ola jadi man bandu keleken asa si nggona." 15 Jenari lawes 
kalak si enggo malem e, iberitakenna man penguasa-penguasa kalak 
Jahudi maka Jesus kap si mpepalem ia. 16 Perbahan si e idarami kalak 
Jahudi e dalan guna pesega-sega Jesus, sabap ipepalem Jesus kalak si 
penakiten 1 bas wari Sabat. 17 Tapi nina Jesus man kalak Jahudi e, 
"BapangKu erdahin kap lalap; e maka Aku pe arus erdahin." 18 Megi kata 
Jesus enda, ergegehna kalak Jahudi ndarami dalan munuh Jesus, sabap 
jakap kalak Jahudi labo saja undang-undang wari Sabat ilanggar Jesus, 
tapi ikataken Jesus pe maka Dibata e BapaNa, alu bage ipeseri Jesus bana 
ras Dibata. 19 Jenari ngerana Jesus man kalak Jahudi e, "Kukataken man 
bandu: Situhuna kai si ibahan Anak e labo rikutken sura-suraNa. Kal i 
idahNa ibahan BapaNa, e nge si ibahanNa. 20 Perbahan Bapa e erkeleng 
ate nandangi AnakNa, icidahkenNa man Anak e asa kai si ibahanNa. 
IcidahkenNa me pe man Anak e si terbeliden, gelah reh mamangna atendu 
kerma. 21 Bagi enggo ipegeluh Dibata mulihi kalak si enggo mate jenari 
iberekenNa kegeluhen man bana, bage me pe ibereken Anak e kegeluhen 
man kalak si ndalanken peratenNa. 22 Bapa e labo ngadili ise pe. Tapi 
kuasa guna ngadili enggo iberekenNa man AnakNa, 23 gelah kerina kalak 
mpehaga Anak e, bagi mpehaga Bapa. Ise la mpehaga Anak e, Bapa si 
nuruh Anak e pe la ipehagana." 24 "Kukataken man bandu maka kalak si 
megiken katangKu, dingen tek man si nuruh Aku, ialokenna kap kegeluhen 
si tuhu-tuhu si la erkeri-kerin. Ia lanai iukum tapi enggo pulah 1 bas 


kematen nari janah ndatken kegeluhen. 25 Kukataken man bandu: 
Tuhu-tuhu reh me paksana janah enggo seh pe; ibegi si mate me sora 
Anak Dibata, janah si megisa e nggeluh me. 26 Bagi enggo ibereken Bapa 
kegeluhen man kerina si nasa nggeluh, bage me enggo ibereken Bapa man 
Anak e kuasa mereken kegeluhen. 27 Bage pe ibereken Dibata man Anak 
e kuasa guna ngadili sabap Anak Manusia e me si isuruh Dibata. 28 Ola 
atendu mamang kerna si enda, sabap reh me paksana maka kerina kalak 
mate si i bas kuburen megi sora Anak e, 29 jenari ndarat me ia kerina i bas 
kuburen e nari. Kalak si enggo erbahan si mehuli ipekeke guna nggeluh: 
tapi si jahat perbahanenna ipekeke guna iukum." 30 Tole nina Jesus, "Aku 
la ngasup erbahan kai pe alu gegehKu sisada, Kuadili kalak rikutken 
perentah Dibata, e maka rembang tengah nge keputusenKu, sabap labo 
Kubahan bagi ate-ateKu, tapi rikutken peraten si nuruh Aku nge." 31 "Adi 
Aku nurikenca kerna diringKu, la kap teraloken kai si Kuturiken e. 32 Tapi 
lit kap kalak si deban si erberita kerna Aku, janah Kueteh maka kai si 
iberitakenna e tuhu. 33 Enggo isuruhndu persuruhenndu njumpai Johanes, 
janah enggo ituriken Johanes si tuhuna kerna Aku, 34 Aku labo perlu 
manusia naksiken kerna Aku, tapi Kukataken enda man bandu gelah kam 
terkelin. 35 Johanes bali kap ras lampu si gara dingen ersinalsal, janah 
enggo meriah ukurndu kentisik ngaloken sinalsalna e. 36 Tapi 1 bas Aku lit 
saksi belinen asa si isaksiken Johanes, e me: Dahin si Kudahi si ibereken 
Bapa e man bangKu. Arah dahin si Kudahi, teridah kap maka Dibata nge 
si nuruh Aku. 37 Janah Bapa si nuruh Aku e pe enggo ersaksi kerna Aku. 
Langa pernah ibegindu soraNa ntah idahndu ayoNa. 38 La ibegindu 
kataNa, sabap la kam tek man si isuruhNa. 39 Ipelajarindu Pustaka Si 
Badia sabap iakapndu idatndu me kegeluhen si tuhu-tuhu si la erkeri-kerin 
i bas Pustaka Si Badia nari. Situhuna Pustaka Si Badia e pe erberita kerna 
Aku nge! 40 Tapi la kam nggit ndahi Aku guna ngaloken kegeluhene." 41 
"Labo Kuarapken manusia muji Aku. 42 Sabap Kutandai nge kam kerina, 
Kueteh nge maka i bas ukurndu labo atendu keleng Dibata. 43 Aku reh i 
bas kuasa BapangKu, tapi la Aku ialokenndu. Tapi adi kalak si deban reh 1 
bas kuasana jine ialokenndu ia. 44 Perbahan kam ersura-sura gelah 
ipujiken temanndu manusia, la lit sura-surandu gelah ipujiken Dibata si 


tuhu-tuhu, e maka la kam banci tek man bangKu. 45 Amin bage gia ola 
jakapndu Aku si ngaduken kam man BapangKu. Tapi Musa si iarap- 
arapkenndu e nge pagi si ngaduken kam kerina. 46 Adi tek kin kam man si 
Musa, tek nge pe kam man bangKu, sabap Musa pe nuratken kerna Aku 
nge. 47 Tapi adi la kam tek kerna kai si isuratken Musa, e maka la kam 
tek kerna kai si Kukataken." 


6:1 Kenca bage mulihken Jesus ku lepar Dano Galilea (igelari pe Dano 
Tiberias). 2 Nterem kalak ngikutken Ia sabap enggo idah kalak e 
tanda-tanda sengget si ibahanNa pepalem kalak penakiten. 3 Jenari 
inangkihi Jesus sada uruk; i je kundul Ia ras ajar-ajarNa. 4 Paksa si ndai 
lanai ndekah Wari Raya Paskah kalak Jahudi. 5 Ipernehen Jesus 
kelewetNa janah idahNa nterem jelma rehen ndahi Ia. E maka nina Jesus 
man Pilipus, "I ja ndia banci situkur pangan guna kalak si nterem enda?" 6 
(Ikataken Jesus bagenda guna nguji Pilipus; si tuhuna ietehJesus nge kai si 
man bahanenNa.) 7 Ngaloi Pilipus, "Amin tersitik pe kalak si nterem ibere 
man, dua ratus duit pirak pe la bias man penukur pangan e." 8 Ngerana 
ajar-ajar Jesus si deban, e me Andereas sembuyak Simon Petrus nina, 9 "I 
jenda lit sekalak danak-danak; i bas ia lit lima ngkibul roti ras dua ikan. 
Tapi lit kin gunana man kalak si bagenda teremna?" 10 Jenari nina Jesus 
man ajar-ajarNa, "Suruhlah kalak si nterem e kundul." (I bas ingan e mbur 
dukutna.) E maka kundul kerina kalak si nterem e; dilaki saja teremna lit 
lima ribu kalak. 11 Ibuat Jesus roti e, ertoto la ngataken bujur man Dibata 
jenari ielakenNa roti e man kalak si nterem. Ikan e pe bage ka nge ibahan 
Jesus, janah kerina kalak si nterem e man asa besurna. 12 Kenca besur ia 
kerina nina Jesus man ajar-ajarNa, "Pepulung kerina si iba; ola lit sitik pe 
terbuang." 13 E maka ipepulung ajar-ajar kerina si iba e. Lit sepuluh dua 
sumpit buena iba roti si lima ngkibul ndai. 14 Ngidah tanda-tanda sengget 
si ibahan Jesus e nina kalak si nterem, "Si tuhuna enda me nabi si enggo 
ipadanken Dibata reh ku doni enda!" 15 Teteh Jesus maka ate kalak si 
nterem e maksa la jadi raja. E maka lawes Jesus sisada i bas ingan e nari. 
16 Kenca ben wari lawes ajar-ajar Jesus ku dano. 17 Idatasina perahu 
jenari berkat ia ngepari dano e ku Kapernaum. Seh mbages berngi, Jesus 


langa reh ndapeti ajar-ajar e. 18 Paksa si e angin meter rembus janah lau 
pe ergalumbang. 19 Kenca kira-kira telu ntah empat kilometer ajar-ajar e 
engkayuh perahuna, ndahna Jesus erdalan i babo lau ndeheri perahu e. 
Mbiar kal ajar-ajar e. 20 Tapi nina Jesus man bana, "Ola kam mbiar, Aku 
nge enda!" 21 E maka alu meriah ukur ialokenna Jesus ku das perahuna. 
Janah minter seh perahu e ku tepi, ku ingan si itujuna. 22 Pepagina kenca 
Jesus mere man lima ribu kalak, sada ngenca perahu i tepi dano idah kalak 
si nterem e. Asum berkat ajar-ajar tare perahu ieteh kalak si nterem maka 
Jesus la ikut berkat. 23 Paksa e reh piga-piga perahu i Tiberias nari, jenari 
ngadi deher ingan kalak si nterem man roti kenca Jesus ngataken bujur. 24 
Tapi kenca idah kalak si nterem maka Jesus la i bas perahu e janah 
ajar-ajarNa pe lang, e maka idatasina perahu e jenari berkat ia ku 
Kapernaum ndarami Jesus. 25 Kenca jumpa kalak si nterem e ras Jesus i 
lepar dano, nungkun ia man Jesus, "O Guru, ndiganai Kam ku jenda?" 26 
Ngaloi Jesus, "Kukataken man bandu: Si tuhuna idaramindu Aku labo 
perbahan iangkandu tanda-tanda sengget si Kubahan e, tapi perbahan 
enggo ipanndu roti e seh besur. 27 Ola cariken pangan si banci melengas. 
Tapi daramilah pangan si banci mereken kegeluhen si tuhu-tuhu si Ia 
erkeri-kerin. Pangan si enda me pagi si ibereken Anak Manusia si isuruh 
Dibata e man bandu, sabap Dibata Bapa enggo mereken tanda pengesahen 
man Anak Manusia e." 28 Jenari nungkun ka kalak ndai, "Kai dage arus 
ibahan kami guna ndahiken dahin Dibata?" 29 Erjabap Jesus, "Si sentudu 
ras peraten Dibata ibahanndu, e me: Teklah kam man baNa si isuruh 
Dibata." 30 Nina kalak e, "Tuduhkenlah man kami tanda sengget si mbelin 
gelah tek kami man baNdu. Bahanlah kai ateNdu. 3! Nini kami nai ipanna 
manna i gurun pasir, bagi lit tersurat i bas Pustaka Si Badia, 'IberekenNa 
man kalak e roti si reh i Surga nari.'" 32 Ngaloi Jesus, "Kukataken man 
bandu: Si tuhuna kai si ibereken Musa man bandu, labo roti 1 Surga nari. 
BapangKu nge si mereken Roti si tuhu-tuhu si reh 1 Surga nari. 33 Sabap 
Roti si ibereken BapangKu, e me Ia si reh i Surga nari dingen si mereken 
kegeluhen man doni enda." 34 Nina kalak ndai, "O Tuan, bereken min 
lalap roti e man kami." 35 Ngaloi Jesus, "Aku kap Roti si mereken 
kegeluhen. Ise reh ndahi Aku, lanai ia melihe, ise tek man bangKu lanai ia 


muas. 36 Enggo Kukataken man bandu maka enggo idahndu Aku, tapi la 
kam tek man bangKu. 37 Kerina manusia si iendesken BapangKu man 
bangKu reh nge pagi ndahi Aku. Janah ise pe si reh ndahi Aku labo 
Kutulak. 38 Sabap Aku enggo reh 1 Surga nari guna nehken peraten si 
nuruh Aku, labo guna nehken peratenKu. 39 Sura-sura si Nuruh Aku e, e 
me gelah sada pe la bene si enggo iendeskenNa man bangKu e; tapi gelah 1 
bas wari pendungi pagi Kupekeke ia kerina i bas si mate nari. 40 Sabap 
sura-sura BapangKu, e me kap: gelah kerina si ngidah Anak e dingen si 
tek man baNa ngaloken kegeluhen si tuhu-tuhu si la erkeri-kerin, janah i 
bas wari pendungi pagi Kupekeke ia i bas si mate nari." 41 Perbahan 
ikataken Jesus maka Ia me Roti si reh 1 Surga nari, jungut-jungut kalak 
Jahudi. 42 Nina, "Ma 1a kim Jesus anak Jusup? Sitandai kap nandena ras 
bapana. Engkai ka maka ikatakemna Ia reh 1 Surga nari?" 43 Perbahan si e 
nina Jesus, "Ola kam jungut-jungut. 44 Labo ise pe ngasup reh ndahi Aku 
adi la kim itaruhken Bapa si nuruh Aku ia man bangKu, janah i bas wari 
pendungi pagi Kupekeke ia i bas si mate nari. 45 I bas kitap nabi-nabi lit 
tersurat, 'Kerina pagi manusia e iajari Dibata.' Kerina si megi dingen 
ngaloken pengajaren Bapa reh kap ndahi Aku. 46 Labo ertina maka enggo 
lit kalak ngidah Bapa; tapi Ia si reh 1 bas Dibata nari ngenca enggo ngidah 
Bapa e. 47 Ingetlah! Kalak si tek ngenca ngaloken kegeluhen si tuhu-tuhu 
si la erkeri-kerin. 48 Aku kap Roti si mereken kegeluhen. 49 Ninindu nai, 
ipanna manna 1 gurun pasir, tapi mate ka nge ia. 50 Tapi Roti si reh 1 Surga 
nari la bage. Kalak si man Roti enda la pagi mate. 51 Aku me Roti si 
mereken kegeluhen si reh 1 Surga nari. Kalak si man Roti enda nggeluh me 
rasa lalap. Roti si Kubereken e, e me kap dagingKu, si Kuendesken gelah 
terkelin doni enda." 52 Megi kata Jesus enda rubat kalak Jahudi 
sapih-sapih ia. Nina, "Kuga nge ibahanna mereken dagingna gelah si pan?" 
53 Nina Jesus man kalak e, "Kukataken man bandu: Adi la kin ipanndu 
daging Anak Manusia si isuruh Dibata e, janah la iimemndu darehNa, labo 
lit kegeluhen i bas kam. 54 Ise man dagingKu dingen nginem darehKu, ia 
me ngaloken kegeluhen si tuhu-tuhu si la erkeri-kerin, janah 1 bas wari 
pendungi pagi Kupekeke ia i bas si mate nari. 55 Sabap dagingKu me 
pangan si tuhu-tuhu janah darehKu me memen si tuhu-tuhu. 56 Ise man 


dagingKu dingen nginem darehKu, ia nggeluh 1 bas Aku janah Aku pe 
nggeluh 1 bas ia. 57 Bagi Aku isuruh Bapa si nggeluh janah Aku nggeluh 
erkiteken Ia, bage me pe kalak si ipanna Aku, 1a nggeluh erkiteken Aku. 
58 Enda nge Roti si reh 1 Surga nari, labo bali ras roti si ipan ninindu nai. 
Ninindu si man roti nai, mate ka nge. Tapi si man Roti enda nggeluh me 
rasa lalap." 59 Kerina enda ikataken Jesus 1 Kapernaum asum Ia ngajar 1 
rumah pertoton. 60 Megi kata Jesus e, nterem ajar-ajar Jesus ngerana nina, 
"PengajarenNa enda meserasa. Ise nge ngasup megikenca?" 61 Aminna la 
gia lit si nurikenca man baNa, 1eteh Jesus nge maka nterem kalak jungut- 
jungut kerna Ia. E maka nina man kalak e, "Tondel km ukurndu megi 
pengajarenKu enda? 62 Kuga ndia adi idahndu Anak Manusia si reh i 
Surga nari e mulihken nangkih ku inganna ndube? 63 Ingetlah! Si 
pegeluhken manusia e, Kesah Dibata kap. Gegeh manusia labo lit ertima. 
Kata si enggo Kukataken man bandu e rehna i bas Kesah Dibata nari. Kata 
e me si mereken kegeluhen man bandu. 64 Tapi lit piga-piga 1 bas kam la 
tek." (Tangtangna nari pe enggo iteh Jesus ise pagin si la tek man baNa 
janah ise si ndayaken Ia.) 65 Tole nina Jesus, "Perbahan si e Kukataken 
man bandu: Ise pe labo banci ndahi Aku adi la km ipesikap Bapa e dalan 
man bana guna ndahi Aku." 66 Erkiteken pengajarenNa enda, nterem 
kalak nadingken Ia, lanai iikutkenna Jesus. 67 E maka nina Jesus man 
ajar-ajarNa si sepuluh dua kalak, "Kam pe itadingkenndu atendu Aku?" 68 
Ngaloi Simon Petrus, "O Tuhan, kempak ise kami lawes? Katandu kap si 
mereken kegeluhen si tuhu-tuhu si la erkeri-kerin. 69 Genduari tuhu-tuhu 
kami tek maka Kam me si Badia si reh 1 bas Dibata nari." 70 Nina Jesus 
man ajar-ajarNa e, "Ma kin sepuluh dua kalak kam enggo Kupilih? Tapi 
sekalak i bas kam Iblis kap." 71 Maksud Jesus e me si Judas anak Simon 
Iskariot; sabap aminna gia Judas sekalak 1 bas ajar-ajar si sepuluh dua, 
idayakenna atena Jesus. 


7:1 Kenca bage isiari Jesus daerah Galilea. I daerah Judea la Ia nggit 
niar-niar sabap kalak Jahudi si erkuasa i je ersura-sura munuh Ia. 2 Paksa 
si e lanai ndekah Wari Raya Sapo-sapo. 3 Perbahan si e nina senina-senina 
Jesus man baNa, "Tadingken ingan enda, laweslah ku daerah Judea gelah 


idah ajar-ajarNdu dahin si idahikenNdu. 4 Labo lit kalak erbuni-buni 
erdahin adi atena kin mpetandaken bana man doni enda. Kam enggo 
melala dahin idahikenNdu, bahanlah gelah kerina kalak i belang-belang 
doni metehsa." 5 (Senma-senina Jesus e pe langa bo tek man Jesus.) 6 E 
maka nina Jesus man bana, "Langa seh paksangKu. Tapi kam katawari pe 
lit kesempatenndu. 7 Kam labo segat ate doni enda, tapi Aku segat atena, 
sabap Kucidahken perbahanemna si jahat. 8 To, kam lah ku kerja e. Aku 
labo reh kuje sabap langa seh paksangKu." 9 Bage me nina Jesus man 
senina-seninaNa, jenari tading Ia 1 Galilea. 10 Kenca lawes senina-senina 
Jesus ku wari raya e, Jesus pe lawes kuje. La Ia terang-terangen lawes, 
tapi erbuni-buni. 11 Kalak Jahudi si erkuasa ndarami Jesus 1 bas kerja e. 
Nungkun ia nina, "I ja ndia Ia?" 12 Nterem kalak erkusik-kusik kerna 
Jesus. Lit si ngatakenca, "Ia kalak bujur kap." Tapi lit ka si ngatakenca, 
"Lang! Itokohina kap kalak si nterem!" 13 Tapi sada pe la pang terang- 
terangen encakapken Jesus sabap mbiar ia kalak Jahudi si erkuasa. 14 
Kenca menam setengah acara perayan e erdalan, bengket Jesus ku Rumah 
Pertoton, jenari ibenakenNa ngajar. 15 Mamang kal ate kalak Jahudi si 
erkuasa ngidah Ia ngajar e. Nina, "I ja nari nge pemetehNa e kerina adi Ia 
labo pernah sekolah?" 16 Ngaloi Jesus, "Kai si Kuajarken e labo i bas Aku 
nari, tapi i bas Dibata si nuruh Aku nari nge. 17 Kalak si ndalanken peraten 
Dibata alu ukur meriah, ietehna nge ntah i bas Dibata nari ntah i bas Aku 
nari rehna pengajarenKu enda. 18 Kalak si ngajar rikutken pemetehna, 
jusahakenmna nge gelah ia terpuji. Tapi kalak si ersura-sura gelah si nuruh 
ia terpuji, bujur kap, la lit si palsu i bas ia. 19 Ma ibereken Musa Undang- 
undang man bandu? Tapi sada pe la kam ngikutken Undang-undang e. 
Engkai maka ibunuhndu atendu Aku?" 20 Ngaloi kalak si nterem, 
"Setanen Kam! Ise kin atena munuh Kam?" 21 Nina Jesus man kalak si 
nterem e, "Sada perbahanen si mbelin enggo Kubahan, kerina kam 
kemamangen. 22 Perbahan isuruh Musa kam nunatken anakndu, i bas wari 
Sabat pe isunatkenndu ia. (Situhuna labo 1 bas Musa nari Undang-undang 
sunat e, tapi i bas nini-ninindu nari nge.) 23 Adi guna nehken Undang- 
undang si ibereken Musa banci kalak isunatkenndu i bas wari Sabat, ngkai 
maka kam merawa adi Kupepalem kalak si penakiten i bas wari Sabat? 24 


Ola kin salahindu kalak arah si teridah saja, tapi bahanlah pertimbangen si 
bujur." 25 Piga-piga anak kota Jerusalem ngerana kerna Jesus nina, "Ma Ia 
km si enggo isura-suraken peminpin-peminpinta ibunuh? 26 Nehenlah! 
Erate-ate Ia ngerana 1 lebe-lebe jelma si nterem janah ise pe la ngelawan 
Ia. Enggo kin tuhu-tuhu ieteh si erkuasa maka Ia me Mesias si ipadanken 
Dibata? 27 Aturna adi Mesias si ipadanken Dibata e reh, la sekalak pe 
meteh ija nari rehna. Tapi Ia, kerina kita meteh i ja nari rehna." 28 Asum 
Jesus ngajar i bas Rumah Pertoton e, nungkun Ia alu sora si megang nina, 
"Tuhu-tuhu kin itandaindu Aku? Ietehndu kin i ja nari Aku? Labo erkiteken 
peratenKu Aku reh. Si nuruh Aku e bujur kap: janah la Ia itandaindu. 29 
Tapi Aku, Kutandai Ia, sabap Ia me si nuruh Aku, janah Aku reh i bas Ia 
nari." 30 Perbahan si e ersura-sura kalak Jahudi si erkuasa nangkap Jesus, 
tapi sada pe la pang sabap langa seh paksana. 31 Tapi i bas kalak si 
nterem e lit piga-piga kalak tek man Jesus. Nina, "Adi reh Mesias si 
ipadanken Dibata e, ngasup kin Ia erbahan tanda-tanda sengget buen asa si 
ibahan Jesus enda?" 32 Kalak si nterem erkusik-kusik kerna Jesus. Si enda 
ibegi kalak Parisi, e maka arih-arih ia ras imam-imam si mbelin, jenari 
isuruhna piga-piga kalak si njaga Rumah Pertoton e nangkap Jesus. 33 
Tapi nina Jesus, "Kentisik nari ngenca Aku ras kam. Kenca bage mulih 
Aku ndahi si nuruh Aku. 34 Idaramindu pagi Aku, tapi la idatndu, sabap 
labo kam banci ku ingan si Kudahi e." 35 E maka sisungkun-sungkunen 
kalak Jahudi si erkuasa e sapih-sapih ia nina, "Ku ja kin ndia Ia pagi lawes 
maka la Ia si dat? Ntah kin ateNa lawes ku kuta-kuta Junami si lit i je 
ringan kalak Jahudi guna ngajari kalak Junami? 36 Kai nge maksudna maka 
nina, 'Idaramindu pagi Aku tapi la idatndu. Labo kam banci ku ingan si 
Kudahi e?'" 37 Wari pengkeri-kerin kerja e, e me si pentingna. I bas wari 
e tedis Jesus jenari ngerana Ia alu sora megang nina, "Ise muas rehlah ku 
Aku gelah ia minem. 38 Bagi si tersurat i bas Pustaka Si Badia, 'Kalak si 
tek man bangKu, erburak 1 bas 1a nari lau si mereken kegeluhen.'" 39 Si 
ikataken Jesus enda, e me kerna Kesah Si Badia, si nandangi taloken kalak 
si tek man baNa. Paksa si e Kesah Si Badia langa reh sabap Jesus langa 
jangkat ku kemulian. 40 Megi kata Jesus, ngerana piga-piga i bas kalak si 
nterem e nina, "Tuhu-tuhu me Ia nabi si padanken Dibata e!" 41 Deba 


nina, "Ta me Mesias si ipadanken Dibata." Tapi nina ka deba, "Labo! 
Mesias si ipadanken Dibata labo i Galilea nari rehna. 42 Sabap i bas 
Pustaka Si Badia lit tersurat maka Mesias si ipadanken Dibata e, reh i bas 
kesusuren Daud nari, tubuh 1 kuta Betlehem; Kuta Daud nai." 43 E maka 
turah perubaten 1 tengah-tengah kalak si nterem kerna Jesus. 44 Piga-piga 
kalak ersura-sura nangkap Jesus, tapi sada pe la pang ngkuit Jesus. 45 E 
maka mulihken kalak si njaga Rumah Pertoton ndai ndahi imam-imam si 
mbelin ras kalak Parisi. Nungkun imam-imam si mbelin ras kalak Parisi e 
nina, "Engkai maka Ia la ibabandu?" 46 Erjabap kalak e, "Ise pe langa 
pernah bagi Ia e ngerana!" 47 Nina kalak Parisi e man bana, "Kam pe 
enggo ka kin ibabaiNa papak? 48 Nehenlah! Lit kin idahndu sekalaklah 
gia peminpin-peminpinta ntah kalak Parisi tek man baNa? 49 Kalak si 
nterem enda la meteh Undang-undang Musa, e maka ukum Dibata me ia!" 
50 Sekalak i bas kalak Parisi ndai, e me Nikodemus, si pernah njumpai 
Jesus. Nina Nikodemus, 51 "Rikutken Undang-undangta la banci kalak 
siukum ope denga sibegiken ia ngerana janah ope denga sieteh kai si 
enggo ibahanna." 52 Ngaloi kalak ndai, "Ntah kam pe 1 Galilea nari nge! 
Pepayolah i bas Pustaka Si Badia. I je ietehndu me maka labo pernah lit 
nabi i Galilea nari." 


8:1 Kenca bage mulih jelma si nterem e ku rumahna sekalak-sekalak, tapi 
Jesus lawes ku Uruk Seton. 2 Pepagina mulihken Jesus ku Rumah 
Pertoton. Kalak si nterem pe reh ka ndahi Ia. Kundul Jesus jenari 
ibenakenNa ngajar. 3 Paksa Ia ngajar e reh guru-guru Undang-undang ras 
kalak Parisi. Ibabana sekalak diberu si itangkapna asum diberu e erlua-lua. 
Isuruhna diberu e tedis 1 lebe-lebe jelma si nterem e. 4 Jenari nina man 
Jesus, "Diberu enda itangkap kami asum ia erlua-lua. 5 I bas Undang- 
undangta isuruh Musa maka diberu si bagenda arus ibenteri alu batu seh 
mate. Tapi kam, kuga nindu?" 6 Kalak enda nungkun guna ncubai Jesus, 
atena gelah lit dalan ngaduken Jesus. Tapi mungkuk Jesus, isuratiNa taneh 
alu jari-jariNa. 7 Lalap igegehi kalak ndai nungkun. Perbahan si e jurgak 
Jesus, jenari mina, "Apai kam si langa pernah erdosa, ialah lebe mentersa." 
8 Kenca bage mungkuk ka Jesus, isuratiNa ka taneh. 2 Megi jabap Jesus 


enda lawesen kalak ndai sekalak-kalak, mulai i bas si metuana nari, seh 
maka Jesus nari ngenca 1 je ras diberu ndai. 10 Jurgak Jesus jenari nina 
man diberu e, "Ija kalak ndai kerima o bibi? La kin lit sekalak pe ngukum 
kam?" 11 Erjabap diberu e, "Sekalak pe lang, Tuan!" Nina Jesus man 
bana, "Adi bage, Aku pe la kam Kuukum. Mulihlah olanai bahan si la 
ngena ate Dibata." 12 Ngerana ka Jesus man kalak si nterem e nina, "Aku 
kap terang doni. Ise ngikutken Aku, ialokenna me terang si mereken 
kegeluhen, janah lanai ia erdalan i bas gelap." 13 Ngaloi kalak Parisi man 
Jesus, "Kam ngerana kerna diriNdu jine, e maka labo tuhu kesaksinNdu 
e." 14 Ngaloi Jesus, "Aminna gia kerna diringKu Aku ngerana, tuhu nge si 
Kukataken enda, sabap Kueteh nge ija nari Aku janah ku ja Aku lawes. 
Tapi kam la ietehndu i ja nari Aku janah ku ja Aku lawes. 15 Isalahindu 
kalak rikutken pengakap manusia, tapi Aku la ise pe Kusalahken. 16 
Bicara Kuadili pe kalak, bujur nge keputusenKu e. Sabap i bas si e labo 
Aku sisada, Bapa si nuruh Aku ras Aku kap. 17 I bas Undang-undangndu 
lit kap tersurat maka adi lit dua kalak seri katana, tuhu me si ikatakenna e. 
18 Bage me Aku ngerana kerna diringKu janah Bapa si nuruh Aku pe 
ngerana kerna Aku." 19 Nungkun kalak ndai, "I ja kin BapaNdu?" Erjabap 
Jesus, "Labo itandaindu Aku, janah BapangKu e pe labo itandaindu. Adi 
itandaindu Aku, BapangKu e pe itandaindu nge." 20 Kerina si enda 
ikataken Jesus asum Ia ngajar denga i bas Rumah Pertoton deherken peti 
ingan nusun persembahen. Tapi labo ise pe nangkap Ia sabap paksana 
langa seh. 21 Tole nina Jesus man kalak ndai, "Aku lawes me, idaramindu 
pagi Aku, tapi mate me kam i bas dosandu. Kam labo banci lawes ku 
inganKu e." 22 E maka sisungkun-sungkunen kalak Jahudi si erkuasa nina, 
"Munuh baNa nge ateNa, maka nina, "Kam labo banci lawes ku inganKu 
e?'" 23 Nina Jesus, "Kam asalndu i jenda, 1 teruh enda, tapi Aku reh 1 
datas nari. Kam reh i doni enda nari, tapi Aku labo i doni enda nari. 24 
Perbahan si e Kukataken man bandu maka mate me kam 1 bas 
dosa-dosandu. Tuhu mate me kam i bas dosa-dosandu adi la kim kam tek 
maka 'Aku me Aku.'" 25 Jenari nungkun kalak e, "Ise kin Kam?" Erjabap 
Ia, "Kai kin si enggo Kukataken man bandu tangtangna nari! 26 Melala si 
arus Kukataken kerna kam janah melala pe si arus Kuadili. Ingetlah! Si 


nuruh Aku e Dibata si tuhu-tuhu kap janah si Kukataken man doni enda, e 
me si Kubegi 1 bas Ia nari." 27 La jangka kalak e maka Jesus ngerana 
kerna Bapa. 28 E maka nina Jesus, "Kenca ipeganjangkenndu Anak 
Manusia persuruhen Dibata e, ietehndu me maka, 'Aku me Aku.' Alu bage 
maka enggo iangkandu maka kerima si kukataken e labo sada pe Kubahan 
bagi ate-ateKu, tapi kai si 1ajarken Bapa man bangKu, e me si Kukataken. 
29 Si nuruh Aku ras Aku kap. Labo itadingkenNa Aku sisada sabap tetap 
nge Kudalanken si ngena AteNa." 30 Asum Jesus ngerana kerna si enda 
nterem kalak tek man baNa. 31 Jenari ngerana Jesus man kalak Jahudi si 
enggo tek man baNa e nina, "Adi tetap atendu tutus ngikutken si enggo 
Kuajarken, tuhu-tuhu me kam ajar-ajarKu. 32 Itandaindu me Dibata si 
tuhu-tuhu, janah Ia jine si mbebasken kam." 33 Nina kalak ndai, "Kami 
kesusuren Abraham kap. Langa pernah kami jadi budak kalak. Kuga maka 
nindu, Bebas me kam?!" 34 Ngaloi Jesus, "Kukataken man bandu: Ise 
erbahan si la ngena ate Dibata, ia enggo jadi budak dosa. 35 Sekalak 
budak labo lalap jadi anggota keluarga, tapi sekalak anak tetap kap jadi 
anggota keluarga. 36 Adi Anak e mbebasken kam maka tuhu-tuhu me kam 
enggo bebas. 37 Kueteh nge kam kesusuren Abraham. Amin bage gia 
kerina kam ersura-sura munuh Aku, sabap la ialokenndu kai si Kuajarken. 
38 Aku ngerana rikutken kai si ikataken BapangKu man bangKu. Tapi 
kam, ibahanndu kai si ikataken bapandu." 39 Ngaloi kalak ndai, "Bapa 
kami Abraham kap." Nina Jesus, "Adi tuhu-tuhu kim kam anak Abraham 
bali nge perbahanenndu ras Abraham nai. 40 Kerina si enggo pernah 
Kubahan e me mpetangkas man bandu kebenaren si Kualoken i bas Dibata 
nari. Amin bage gia ibunuhndu ka nge atendu Aku. Si Abraham nai labo 
bage perbahanemna! 41 Kam, perbahanen bapandu nge iusih-usihndu." 
Ngaloi kalak ndai, "Sada ngenca Bapa kami, e me Dibata. Janah kami me 
anakNa si tuhu-tuhu." 42 Nina Jesus, "Adi tuhu-tuhu kin Dibata Bapandu, 
tentu keleng atendu Aku, sabap Aku reh i bas Dibata nari janah genduari 
Aku ringan i jenda. Aku reh labo erkiteken kuasangKu, tapi Ia nge si nuruh 
Aku. 43 Engkai maka la iangkandu si Kukataken e? E me erkiteken la kam 
ngasup ngaloken katangKu. 44 Bapandu si Iblis nge janah tuhu-tuhu kam 
anakna. Sura-sura si Iblis e nge si ikutkenndu. Nai nari Iblis pemunuh kap. 


La pernah ikapitina si benar, sabap la lit si benar i bas ia. Adi erbual ia 
biakna nge, sabap ia perguak dingen bapa kerina kalak si perguak. 45 Tapi 
perbahan Kukataken man bandu si tuhuna kerna Dibata, la kam tek man 
bangKu. 46 Apai kim kam ngasup mereken keterangen maka Aku erdosa? 
Dage adi kebenaren kerna Dibata nge Kukataken man bandu ngkai maka 
la kam tek man bangKu? 47 Kalak si reh i bas Dibata nari ibegikenna kap 
kata Dibata. Tapi kam labo i bas Dibata nari, e maka la kam nggit 
megikenca." 48 Jenari ngaloi kalak Jahudi e man Jesus nina, "Ma tuhu 
dage si ikataken kami e? Kam kap kalak Samaria si setanen." 49 Nina 
Jesus, "Aku labo setanen. Aku mpehaga BapangKu, tapi igombangindu 
Aku. 50 Aku labo ndarami dalan gelah Aku ipehaga. Tapi lit kap sada si 
mpehaga Aku, dingen si ngataken maka Aku benar. 51 Kukataken man 
bandu: Ise si ngikutken katangKu ndigan pe la ia mate." 52 Nina kalak 
Jahudi e man Jesus, "Genduari enggo teteh kami maka tuhu-tuhu Kam 
setanen! Abraham bage pe kerina nabi-nabi enggo mate. Tapi nindu, 'Ise si 
ngikutken katangKu asa ndigan pe la ia mate.' 53 Bapa kami Abraham 
enggo mate. Ma labo ikatakenndu maka belinen Kam asangken Abraham? 
Bage pe kerina nabi-nabi enggo mate. Ise kin iakapndu baNdu?" 54 
Erjabap Jesus, "Labo lit gunana adi Kupujiken bangKu. Si mujiken Aku e 
me BapangKu, si ikatakenndu Dibatandu. 55 Tapi si tuhuna labo Ia 
itandaindu. Aku, Kutandai kap Ia. Adi Kukataken maka la Ia Kutandai, 
perguak me Aku bagi kam. Tapi Kutandai kap Ia janah Kuikutken kataNa. 
56 Bapandu, Abraham, ermeriah ukur nimai waringKu, wari e enggo 
idahna, e maka meriah iakapna." 57 Nina kalak Jahudi e man Jesus, 
"UmurNdu pe langa lit lima puluh tahun enggo ka idahNdu Abraham?" 58 
Erjabap Jesus, "Kukataken man bandu: Situhuna ope denga Abraham 
tubuh, Aku enggo lit." 59 Ibuat kalak Jahudi e batu, atena menteri Jesus; 
tapi cebuni Jesus, jenari lawes Ia nadingken Rumah Pertoton e. 


9:1 Asum Jesus erdalan, idahNa sekalak si enggo pentang tubuhna nari. 2 
Nungkun ajar-ajarNa nina, "O Guru, dosa ise nge erbahanca maka ia 
pentang tubuhna nari? Dosana ntah dosa orang tuana?" 3 Erjabap Jesus, 
"Ta pentang labo erkiteken dosana bage pe labo erkiteken dosa orang 


tuana, tapi gelah teridah kuasa Dibata i bas geluhna. 4 Kita arus ndahiken 
dahin si nuruh Aku sanga terang denga wari; sabap reh me gelap janah 
paksa si ise pe la ngasup erdahin. 5 Asum Aku i bas doni enda, Aku me 
terang dom." 6 Kenca ikataken Jesus si enda, iciduriNa taneh, iadukNa 
taneh ras cidurNa e, jenari idampelkenNa taneh e ku mata kalak si pentang 
ndai. 7 Kenca bage nina Jesus man bana, "To erduhap kam ku kolam 
Siloam." (I bas cakap Heber Siloam ertina "Isuruh".) E maka lawes si 
pentang e erduhap, janah asum ia reh mulihken enggo erpengidah matana. 
8 Jenari nungkun temanna si sada kesain bage pe si megati ngidah ia 
mindo-mindo nina, "Ma 1a kin si biasa kundul mindo-mindo e?" 9 
Piga-piga kalak ngatakenca, "Ia me," tapi lit ka pe si ngatakenca, "Lang, 
labo ia. Tapi seri rupana ras." Si enggo erpengidah e ngaku nina, "Aku me 
si biasa mindo-mindo e." 10 E maka isungkun kalak ndai ia nina, "Kuga 
maka kam enggo erpengidah?" 11 Erjabap ia, "Si igelari Jesus erbahanca 
aku enggo erpengidah. IciduriNa taneh, iadukNa taneh e ras cidurNa 
jenari idampelkenNa ku matangku. Kenca bage nina, 'To erduhap kam ku 
kolam Siloam.' E maka lawes aku ku je, janah kenca aku erduhap minter 
erpengidah matangku." 12 Nungkun ka kalak ndai, "I ja dage Ia?" Erjabap 
ia, "La kueteh." 13-14 Asum Jesus ngaduk taneh ras cidurNa dingen 
mpemedakken mata kalak pentang e, rembang wari Sabat. E maka ibaba 
kalak Jahudi kalak si enggo erpengidah ndai man kalak Parisi. 15 Jenari 
isungkun kalak Parisi ia kai sabapna maka ia enggo erpengidah. Ngaloi si 
enggo erpengidah e man kalak Parisi, "IdampelkenNa ku matangku taneh 
si enggo iadukNa ras cidurNa. Janah kenca aku erduhap, enggo 
erpengidah matangku." 16 Nina piga-piga kalak Parisi, "Kalak si 
erbahanca e kugapa pe labo i bas Dibata nari, sabap la iperdiatekenNa 
Undang-undang Sabat." Nina ka deba, "Banci kin kalak perdosa erbahan 
tanda sengget si bagenda?" E maka kalak Parisi e pe enggo lain-lain 
pendapatna. 17 Sekali nari nungkun kalak Parisi e man si enggo 
erpengidah ndai nina, "Ikatakenndu maka Ia me si erbahanca kam 
erpengidah. Genduari kuga dage pengakapndu kerna Ia?" Erjabap ia, "Ia 
sekalak nabi." 18 Kalak Jahudi si erkuasa la tek maka nai ia pentang, 
janah genduari enggo erpengidah. E maka idilona orang tua kalak si enggo 


erpengidah ndai. 19 Jenari isungkunna nina, "Tuhu kin enda anakndu si 
tubuh pentang e? Kuga maka genduari ia enggo erpengidah?" 20 Erjabap 
orang tuana, "Payo nge ia anak kami si pentang tubuhna nari. 21 Tapi la 
jeteh kami kuga maka enggo erpengidah ia genduari janah la teteh kami 
ise erbahanca. Ia enggo mbelin, ialah sungkun! Enggo kap ia ngasup 
ertanggung jawab kerna dirina." 22 Bagenda jabap orang tua sabap mbiar 
1a kalak Jahudi si erkuasa e. Sabap enggo ersada arih kalak Jahudi si 
erkuasa maka ise ngakui Jesus e Mesias si ipadanken Dibata, ipedarat i 
bas rumah pertoton nari. 23 Erkiteken si e me maka nina orang tuana, "Ta 
enggo mbelin, ialah sungkuni." 24 Sekali nari idilo kalak e si enggo 
erpengidah ndai, jenari nina, "Erpadanlah kam i lebe-lebe Dibata maka si 
tuhuna nge iturikenndu sabap ieteh kami si erbahanca kam erpengidah e 
kalak perdosa." 25 Ngaloi ia, "Kerna Ia kalak perdosa ntah lang, e labo 
kueteh. Sada ngenca kueteh: Nai aku pentang, genduari enggo 
erpengidah." 26 Nungkun kalak Jahudi si erkuasa e, "Kai ibahanNa man 
bandu? Kuga ibahanNa maka matandu enggo erpengidah?" 27 Erjabap ia, 
"Enggo kap kukataken man bandu, tapi la ibegikenndu. Engkai maka 
isungkunndu denga ka. Ntah kin kam pe ersura-sura jadi ajar-ajarNa?" 28 
Merawa kalak ndai man bana janah nina, "Kamlah jadi ajar-ajarNa, kami 
ajar-ajar Musa kap. 29 Si ieteh kami Dibata ngerana arah Musa nge. Tapi 
kerna kalak si ikatakenndu e la ieteh kami ntah i ja nari Ia." 30 Ngaloi ka 
si enggo erpengidah e, "Mejin kap e adi la kin ietehndu ija nari Ia reh, 
sedangken enggo ibahanNa matangku erpengidah! 31 Sieteh maka Dibata 
labo megiken kalak perdosa. Kalak si mpehaga Dibata dingen si ngikutken 
peratenNa nge ibegikenNa. 32 Nai-nai nari langa pernah si begi maka lit 
kalak si ngasup pemedakken mata kalak pentang tubuhna nari. 33 Adi la 
kin ia i bas Dibata nari, labo ia ngasup erbahan kai pe." 34 Ngaloi kalak 
Jahudi si erkuasa e, "Tubuhndu nari pe enggo kam erdosa, janah kam 
ipebelin-belin 1 bas dosa, jenari 1ajarmdu ka atendu kami?" Kenca bage 
ipedarat kalak Jahudi si erkuasa e ia i bas rumah pertoton nari. 35 Berita 
kerna kalak si pentang ndube ipedarat i bas rumah pertoton nari seh man 
Jesus. E maka asum jumpa Jesus ras ia, nina Jesus man bana, "Tek kin 
kam man Anak Manusia si isuruh Dibata e?" 36 Erjabap ia, "O Tuan, 


kataken man bangku ise Ia gelah aku tek man baNa." 37 Ngaloi Jesus man 
bana, "Enggo kap Ia idahndu. Ia kap si ngerana ras kam genduari e." 38 
Nina kalak ndai, "O Tuhan, tek nge aku!" Jenari erjimpuh ia i lebe-lebe 
Jesus. 39 Jenari nina Jesus man bana, "Aku reh ku doni enda guna nehken 
keadilen, gelah si pentang jadi erpengidah janah si erpengidah jadi 
pentang." 40 I je lit piga-piga kalak Parisi megi si ikataken Jesus. E maka 
nungkun ia man Jesus nina, "Rikutken pengakapndu kami pe kalak pentang 
kin?" 41 Erjabap Jesus, "Adi pentang kam labo kam erdosaj tapi perbahan 
ikatakenndu, 'Kami erpengidah,' e maka tetap kam erdosa." 


10:1 Tole nina Jesus, "Kukataken man bandu: Si tuhuna kalak si bengket 
ku karang biri-biri la arah pintun, tapi mangkihna dingding, pinangko 
dingen pengerampok kap ia. 2 Ise si bengket arah pintun, ia me permakan 
biri-biri e. 3 Si erjaga i bas pintun nalangi pintun guna permakan e janah 
biri-biri megiken sorana. Sada-sadai igelari permakan e biri-birina janah 
ibabaina ndarat i bas karang nari. 4 Kenca ndarat biri-biri e kerina, erdalan 
1a arah lebe. Biri-biri e ngikutken ia, sabap itandai biri-biri e sorana. 5 Adi 
kalak si deban labo nggit biri-biri e ngikutkenca, kiam pe biri-biri e lawes 
sabap la itandaina sorana." 6 Ituriken Jesus perumpaman enda, tapi la 
iangka kalak ndai kai maksud Jesus. 7 Jenari nina ka Jesus, "Kukataken 
man bandu maka Aku kap pintun guna biri-biri e. 8 Kerina si reh leben 
asangken Aku pinangko dingen pengerampok, janah labo ibegiken biri-biri 
e ia. 9 Aku me pintun. Ise bengket arah Aku terkelin me. Ku bas-kudarat 
ia, janah idatna gagaten. 10 Penangko reh guna nangko, munuh dingen 
meneken saja. Tapi Aku reh gelah si megiken sorangKu ngaloken 
kegeluhen si cukup. 11 Aku me permakan si tuhu-tuhu. Permakan si 
tuhu-tuhu nggit ngasamken kesahNa guna biri-biri e kerina. 12 Tapi kalak 
upahen, si labo ia permakan dingen si labo ia empuna biri-biri e, kiam nge 
ia nadingken biri-biri e adi idahna serigala reh. E maka irigep serigala me 
biri-biri e seh merap kerina. 13 Kalak upahen e kiam sabap upahen ngenca 
ia labo diatena biri-biri e. 14-15 Aku me permakan si tuhu-tuhu. Bagi 
itandai Bapa Aku janah Kutandai Bapa, bage me pe Kutandai biri-biringKu 
e janah itandai biri-biringKu Aku. Janah nggit Aku ngasamken kesahKu 


guna biri-biri e. 16 Lit denga biri-biringKu si deban si la bengket 1 bas 
karang enda. Si e pe arus Kubaba, janah ibegikenna nge pagi sorangKu. 
Kerina pagi ia jadi sada rarasen dingen sada nge permakanmna. 17 Keleng 
ate Bapa e Aku sabap nggit Aku ngendesken kesahKu, gelah Kualoken ka 
mulihi. 18 Labo lit kalak si ngasup muat kesahKu i bas Aku nari. Aku jine 
nge si merekenca. Lit hakKu mereken kesahKu janah lit pe hakKu 
ngalokenca mulihi. Enda me si enggo itetapken BapangKu guna 
Kudalanken." 19 Erkiteken kata Jesus enda, turah ka perubaten i bas kalak 
Jahudi. Piga-piga kalak ngatakenca, 20 "Ia enggo setanen dingen adon! 
Engkai maka ibegikenndu Ia?" 21 Tapi deba ngatakenca, "Kalak si setanen 
labo ngasup bagi Ia e ngerana! Ngasup kin kalak si setanen erbahanca 
kalak pentang erpengidah?" 22 Asum pesta peringeten mengket Rumah 
Pertoton 1 Jerusalem, paksa perudan, 23 erdalan Jesus arah serambi 
Salomo 1 bas Rumah Pertoton e. 24 Pulung kalak Jahudi engkeleweti Ia, 
jenari nina man Jesus, "Asakai nari dekahna kami kemamangen 
ibahanNdu? Katakenlah man kami terus terang, tuhu kim Kam Mesias si 
ipadanken Dibata e?" 25 Nina Jesus, "Enggo Kukataken man bandu tapi Ia 
kam tek. Perbahanen si Kulakoken i bas kuasa BapangKu, naksiken kerna 
Aku kap. 26 Tapi la kam tek perbahan kam Ia biri-biringKu. 27 
Biri-biringKu ibegikenna nge sorangKu. Kutandai nge biri-biringKu e janah 
ikutkenna Aku. 28 Man biri-biringKu e Kubereken kegeluhen si tuhu-tuhu 
si la erkeri-kerin. Asa lalap ia la mate, janah ise pe la ngasup nirangken ia 1 
bas kepkepenKu nari. 29 BapangKu belinen asa kai pe, janah kai si enggo 
iberekenNa man bangKu ise pe la ngasup muatsa i bas kepkepen 
BapangKu nari. 30 Bapa ras Aku sada kap." 31 Jenari ibuat kalak Jahudi e 
batu, atena menteri Jesus. 32 Tapi nina Jesus man bana, "Enggo melala 
perbahanen si mehuli Kucidahken man bandu i bas gelar Bapa. Dahin si 
apai kin erbahanca maka ibenterindu atendu Aku?" 33 Ngaloi kalak Jahudi 
e, "Labo erkiteken perbahanen si mehuli e, tapi erkiteken ipekitik Kam 
Dibata! Kam sekalak manusia, tapi iakukenNdu maka Kam me Dibata." 
34 Nina Jesus, "I bas Undang-undangndu lit tersurat maka nina Dibata, 
'Kam me dibata-dibata.' 35 Sieteh maka kai si tersurat 1 bas Pustaka Si 
Badia tuhu kap. Kalak si man bana ipeseh kata Dibata, igelari Dibata kap 


ia: dibata-dibata. 36 Payo kin iakapndu Aku encekuraki Dibata erkiteken 
ngaku Aku maka Aku me Anak Dibata? Aku kap si ipilih Dibata dingen si 
isuruhNa ku doni enda. 37 Adi la kin dahin Dibata Kudahiken ola kam tek 
man bangKu. 38 Tapi adi dahin Dibata nge Kudalanken, la gia kam tek 
man bangKu, si lang-langna teklah kam nandangi kai si Kubahan e gelah 
jetehndu dingen ngaku kam maka Bapa e i bas Aku janah Aku i bas Bapa 
e." 39 Sekali nari icubaken kalak ndai nangkap Jesus, tapi pulah Jesus i 
bas ia nari. 40 Jenari mulihken Jesus ngepari Lau Jordan ku ingan Johanes 
mperidiken nai; i je me Ia ringan. 41 Nterem kalak reh ndahi Ia ku je. Nina 
kalak si nterem e, "Johanes nai la erbahan tanda-tanda sengget, tapi tuhu 
kerima si ikatakenna kerna kalak enda." 42 E maka nterem kalak si ije tek 
man Jesus. 


11:1 I Betani lit sekalak si penakiten, gelarna Lasarus. Ia turang si Maria 
ras Marta. 2 (Si Maria enda me si ncurcurken minak si merim ku 
naheTuhan dingen si ngapusisa alu bukna.) 3 Si Maria ras Marta erbahan 
berita man Jesus nina, "O Tuhan temanN du si ikelengiNdu paksana sakit." 
4 Kenca seh berita e man Jesus nina, "Penakit enda labo erkedungen 1 bas 
kematen, tapi penakit enda jadi gelah terpuji Dibata, janah enda me jadi 
sada dalan gelah terpuji Anak Dibata." 5 Si Marta, Maria ras Lasarus 
keleng kal ate Jesus. 6 Tapi kenca ibegiNa pe berita kerna Lasarus sakit, 
la minter idahiNa, tapi lit dua wari nari dekahna Ia 1 bas ingan e. 7 Kenca 
si dua wari e nina man ajar-ajarNa, "Ota ku Judea kita mulihken." 8 
Ngaloi ajar-ajarNa, "O Guru, mbaru denga pe ibenteri kalak Jahudi atena 
Kam, mulihken ka ateNdu ku jah?" 9 Erjabap Jesus, "Ma sepuluh dua jam 
sada wari? Adi suari kalak erdalan labo ia tertuktuk, sabap idahna terang 
dom enda. 10 Tapi adi berngi ia erdalan tertuktuk me ia, sabap Ia lit terang 
i bas ia." 11 Bagenda me nina Jesus. Jenari tole nina, "Temanta Lasarus 
enggo tunduh, janah ateKu lawes guna ngingeti ia." 12 Ngaloi ajar-ajarNa, 
"O Tuhan, adi enggo tunduh ia, malemna me e." 13 Si tuhuna maksud 
Jesus e me Lasarus enggo mate, tapi iakap ajar-ajarNa maksud Jesus si 
Lasarus tunduh saja. 14 E maka ikataken Jesus man ajar-ajarNa e alu terus 
terang, "Lasarus enggo mate. 15 Tapi meriah ukurKu sabap la Aku ijah, 


sabap erkiteken si e banci kam tek man bangKu. Otalah si dahi ia." 16 
Jenari Tomas (si igelari Kembar) ngerana man temanna sapih ajar-ajar, 
"Ota ku jah kita ras Guru enda, gelah mate kita kerina ras Ia!" 17 Kenca 
seh Jesus 1 Betani, idapetiNa enggo empat wari dekahna Lasarus 
ikuburken. 18 I Jerusalem nari ku Betani la lit telu kilometer dauhna. 19 E 
maka 1 Jerusalem nari pe nterem kalak reh ngapuli Marta ras Maria 
erkiteken turangna Lasarus enggo mate. 20 Kenca ibegi Marta maka Jesus 
enggo reh, ndarat ia njumpai Jesus, tapi Maria tading 1 rumah. 21 Nina 
Marta man Jesus, "O Tuhan, bicara 1 jenda min ndai Kam, labo mate 
turangku e! 22 Tapi amin bage gia, tek nge aku maka kai pe ipindoNdu 
genduari man Dibata iberekenNa nge." 23 Nina Jesus man Marta, 
"Nggeluh nge turangndu mulihken." 24 Ngaloi Marta, "Kueteh nge maka i 
bas wari pendungi pagi keke nge Ia 1 bas si mate nari." 25 Nina Jesus man 
Marta, "Aku kap si mereken kegeluhen ras mpekeke kalak mate. Ise tek 
man bangKu, nggeluh me aminna gia enggo mate. 26 Kalak si nggeluh 
dingen tek man bangKu ndigan pe la mate. Tek kam katangKu e?" 27 
Frjabap Marta, "Tek aku, Tuhan! Tek aku maka Kam Anak Dibata, Si 
Engkelimi si padanken Dibata enggo reh ku doni enda." 28 Kenca bage 
mulihken Marta ku rumah. Ikusikkenna man Maria nina, "Enggo i jenda 
Guru, idiloNa kam." 29 Kenca ibegi Maria kai si ikataken Marta, minter 
tedis ia jenari lawes ia njumpai Jesus. 30 (Paksa si e Jesus langa seh i bas 
kuta. Ia tetap denga ibas inganNa jumpa ras Marta ndai.) 31 Ngidah Maria 
rempet tedis, iakap kalak Jahudi si reh ngapuli e, lawes ate Maria ku 
kuburen. E maka ikutkenna Maria lawes. 32 Kenca Maria ngidah Jesus 
janah kenca seh ia i bas ingan Jesus, minter 1a erjimpuh 1 lebe-lebe Jesus, 
jenari nina, "O Tuhan, bicara i jenda min ndai Kam labo mate turangku e!" 
33 Asum idah Jesus si Maria tangis ras kalak Jahudi si reh ras si Maria e 
megogo dingen ceda ateNa. 34 E maka isungkunNa kalak ndai nina, "I ja 
ia ikuburkenndu?" Erjabap kalak ndai, "Ota simehen, Tuhan." 35 Tangis 
Jesus. 36 E maka nina kalak Jahudi, "Nehenlah, seh kal tuhu ateNa 
kelengna si Lasarus e!" 37 Tapi lit ka si ngerana, "Kalak pentang ibahanNa 
jadi erpengidah, la kim Ia ngasup erbahanca gelah ola min ndai mate si 


Lasarus e?" 38 Alu ate megogo lawes Jesus ku kuburen e, kuburen e liang 
si itutupi alu batu. 39 "Gulingken batu enda!" nina Jesus. Tapi ngaloi 
Marta turang si mate e, "O Tuhan, enggo mbau ia, sabap enggo empat 
wari ikuburken!" 40 Nina Jesus man Marta, "Ma enggo ndai Kukataken 
man bandu maka adi tek kam idahndu nge kuasa Dibata?" 41 E maka 
igulingken kalak e batu ndai. Jenari ertoto Jesus man Dibata nina, "O 
Bapa, bujur Kukataken man baNdu sabap ibegikenNdu pemindonKu. 42 
Kueteh nge maka katawari pe ibegikenNdu pemindonKu, tapi si enda 
Kukataken guna kalak si tedis i jenda, gelah tek Ia maka Kam kap si nuruh 
Aku." 43 Kenca bage, alu sora megang erlebuh Jesus nina, "O Lasarus, 
mari ndaratken!" 44 E maka ndarat si enggo mate e. Tanna ras nahena 
ibaluti alu uis mbentar, ayona ibaluti alu uis. Jenari nina Jesus man kalak si 
ije, "Tangtangi balutna e, jenari pelepas ia lawes." 45 Ngidah kejadin e 
nterem kalak Jahudi si reh ngapuli Maria jadi tek man Jesus. 46 Tapi lit 
piga-piga kalak i bas ia nari mulihken ku kalak Parisi nuriken perbahanen 
Jesus e. 47 Erkiteken si e runggu kalak Parisi ras imam-imam si mbelin 
nina, "Kai nge arus sibahan? Enggo melala tanda-tanda sengget ibahanNa! 
48 Adi sipelepas lalap Ia erbahan si bage, nandangi kerina me kalak tek 
man baNa. Janah dungna reh me Pemerentah Roma ngeruntuhken Rumah 
Pertoton dingen ngkernepken bangsanta enda." 49 Jenari ngerana sekalak i 
bas si runggu e, gelarna Kayapas; ia me Imam si Mbelin 1 bas tahun si 
ndai. Nina Kayapas, "La kap iangkandu. 50 La kin tetehndu maka ulin 
sekalak mate guna bangsanta asangken kerina bangsanta enda kernep?" 51 
Si tuhuna kai si ikatakenna enda labo 1 bas ukurna nari. Tapi erkiteken ia 
Imam si Mbelin i bas tahun si ndai, ernubuat ia maka mate me Jesus guna 
kalak Jahudi. 52 Janah labo guna kalak Jahudi saja, tapi pe gelah kerina 
anak-anak Dibata si merap ipersadaNa. 53 Mulai i bas wari si ndai nari 
enggo ersada arih kalak Jahudi si erkuasa guna munuh Jesus. 54 E maka 
lanai terang-terangen Jesus erdalan arah Judea. Lawes Ia ku kuta Eperaim 
deherken gurun pasir, i je me Ia ringan ras ajar-ajarNa. 55 Paksa si ndai 
lanai ndekah Wari Raya Paskah kalak Jahudi. I kuta-kuta nari nterem 
kalak reh ku Jerusalem guna mbersihken dirina ope denga paskah e. 56 
Asum ia pulung i Rumah Pertoton, idaramina Jesus. Nungkun ia 


sapih-sapih 1a nina, "Kuga nge pengakapndu? Ugapa pe labo Ia reh ku 
wari Paskah e, ma bage?" 57 Imam-imam si mbelin ras kalak Parisi enggo 
erbahan momo maka ise metehsa 1ja Jesus arus ilaporkenna gelah banci 
itangkap. 


12:1 Enem wari ope Wari Raya Paskah, Jesus lawes ku Betani kuta 
Lasarus si enggo ipekekeNa i bas si mate nari. 2 E maka kuskas Marta 
nikapken pangan guna ielaken man Jesus ras temue si debanna. Lasarus 
kundul ras Jesus. 3 Kenca e reh Maria, ibabana sada botol galang minak 
merim si meherga. Icurcurkenna minak e ku nahe Jesus, jenari isapuina alu 
bukna. E maka merim kerina i bas rumah e. 4 Jenari ngerana sekalak 
ajar-ajar Jesus, gelarna Judas Iskariot (si ndayaken Jesus) nina, 5 "Engkai 
maka la idayaken saja minak e telu ratus duit pirak jenari duitna e ibereken 
man kalak musil?" 6 Si enda ikatakenna labo erkiteken iukurma kalak 
musil, tapi erkiteken pinangko 1a. Ia kap si njemak perduiten kalak enda 
janah megati ipakena duit e. 7 Tapi nina Jesus, "Ola kam nuhsahi diberu 
enda! Pelepaslah ibahanna enda guna penguburenKu! 8 Adi kalak musil lit 
nge pagi lalap ras kam, tapi Aku labo pagi lalap ras kam." 9 Nterem kalak 
Jahudi megi berita maka Jesus paksa si e i Betani. E maka lawes kalak 
Jahudi e ku jah. Kalak ndai lawes ku Betani labo erkiteken Jesus saja, tapi 
pe guna ngenehen Lasarus si enggo ipekeke Jesus 1 bas si mate nari. 10 E 
maka imam-imam ersura-sura munuh Lasarus pe; 11 sabap erkiteken 
Lasarus enggo nterem kalak Jahudi nadingken peminpin-peminpinna janah 
tek ia man Jesus. 12 Pepagina kalak si nterem si reh ku Jerusalem 
ngerayaken Paskah megi berita maka Jesus sangana 1 dalan nandangi seh 
ku Jerusalem. 13 E maka itektekna lambe jenari ialo-alona Jesus. 
Ersurak-surak ia mina, "Pujilah Dibata! Ipasu-pasu gelah Kam si reh 1 bas 
gelar Tuhan! Ipasu-pasu gelah Raja kalak Israel!" 14 Paksa e idapeti Jesus 
sada kelede si nguda denga. IersakNa kelede e bagi si tersurat i bas 
Pustaka Si Badia, 15 "Ola mbiar o kuta Sion! Nehenlah reh Rajandu, 
jersakNa kelede nguda!" 16 Paksa si e la angka ajar-ajar Jesus kai ertina 
kata enda. Tapi kenca Jesus ipakuken ku kayu persilang janah kenca Ia 
ipekeke Dibata i bas si mate nari, iinget ajar-ajar maka si tersurat enda e 


me kerna Jesus janah enggo pe jadi man baNa. 17 Kalak si ije tupung 
Jesus ngelebuh Lasarus gelah ndarat i bas kuburen nari dingen mpekekesa 
i bas si mate nari terus ersaksi kerna kejadin e. 18 Erkiteken si e me maka 
nterem kalak njumpai Jesus, sabap ibegina maka enggo ibahan Jesus tanda 
sengget si mbelin e. 19 Nina kalak Parisi sapih-sapih ia, "Nehenlah, kerina 
usahanta sia-sia, sabap i ja pa pe nterem kalak ngikutken Ia!" 20 I bas 
jelma si nterem si lawes ku Jerusalem guna ngikuti kebaktin i bas wari 
raya e, lit piga-piga kalak Junani. 21 Ijumpaina Pilipus (ia i Betsaida 
daerah Galilea nari) jenari nina, "O, tuan mesikel kal kami jumpa ras 
Jesus." 22 Idahi Pilipus si Andereas, jenari iturikenna sura-sura kalak 
Junani e man bana. Kenca bage duana ia lawes ngatakenca man Jesus. 23 
Ngaloi Jesus man bana duana, "Genduari enggo seh paksana, Aku, Anak 
Manusia persuruhen Dibata ipermuliaken. 24 Kukataken man bandu: Si 
tuhuna sengkebuah page labo reh buena adi la kim isuanken dingen mate. 
Adi benih e isuanken dingen mate, melala me buahna. 25 Kalak si 
engkelengi geluhna si 1 doni enda, bene kap kegeluhenna e. Tapi kalak si 
nembeh atena geluhna si 1 bas doni enda, kegeluhen si tuhu-tuhu dingen si 
rasa lalap tetap jadi sikerajangenna. 26 Ise atena jadi persuruhenKu, 
ikutkennalah Aku, gelah persuruhenKu tetap ras Aku amin 1 japa pe Aku 
ringan janah persuruhenKu ipehaga BapangKu." 27 Jenari nina Jesus, 
"Genduari ceda kal ateKu. Kuga ndia ningKu? Kukataken ndia pagi, 'O 
Bapa, pedauh min paksa kiniseran enda i bas Aku nari?" Lang, sabap guna 
si e kap Aku reh, gelah Kunanami kiniseran e. 28 O Bapa ipermuliakenlah 
gelarNdu!" Jenari terbegi sora 1 langit nari Nina, "Enggo Kupermuliaken 
Ia, janah tetap denga Kupermuliaken." 29 Megi sora e nina kalak si nterem 
si tedis ije, "Sora lenggur kap e." Tapi deba nina, "Labo! Malekat nge 
ngerana man baNa!" 30 Tapi nina Jesus man kalak si nterem si megi sora 
e, "Labo man gunangKu maka reh sora e, tapi man gunandu. 31 Genduari 
me paksana doni enda iadili. Genduari italuken me si Penguasa doni enda. 
32 Kenca Aku ipeganjangken 1 doni nari, Kurintak me kerina manusia man 
bangKu." 33 (Alu kataNa enda me iturikenNa kerna kematen si 
nandangiinanamiNa.) 34 Jenari ngaloi kalak si nterem, "Rikutken Undang- 
undang kami, Mesias si ipadanken Dibata e nggeluh me rasa lalap. Engkai 


maka ikatakenNdu si reh 1 bas Dibata nari e ipeganjangken i doni nari? Ise 
kin Anak Manusia si reh i bas Dibata nari e?" 35 Erjabap Jesus, "Kentisik 
nari ngenca terang e ringan i tengah-tengahndu. Teruskenlah 
perdalanenndu asum terang e lit denga i tengah-tengahndu, gelah ola kam 
ikuasai si gelap, sabap kalak si erdalan i bas gelap, la ietehna ku ja ia 
lawes. 36 Dage teklah kam man terang e, asum terang e ras kam denga, 
gelah kam jadi kalak si nggeluh i bas terang." Kenca ikataken Jesus si e, 
lawes Ia cebuni gelah la idah Kenca ikataken Jesus si e, lawes Ia cebuni 
gelah la idah kalak si nterem. 37 Aminna gia enggo melala tanda sengget 
ibahan Jesus i lebe-lebe kalak si nterem e, labo ia tek man Jesus. 38 Alu 
bage enggo seh nubuat Nabi Jesaya nina, "O Tuhan ise nge tek nandangi 
berita si peseh kami? Janah man ise kin enggo tangkas kuasa Tuhan?" 39 
Kalak ndai la ngasup tek sabap enggo pe ikataken Nabi Jesaya, 40 "Enggo 
pentang ibahan Dibata matana, bage pe enggo ipemersik Dibata ukurna, 
gelah matana la erpengidah, janah ukurna la erpengangka. Gelah ola ia 
mulihken man bangKu janah gelah ola Kualemi dosa-dosana nina Dibata." 
41 Si enda nai ikataken Nabi Jesaya erkiteken enggo idahna kemulian 
Jesus si mbelin janah erkiteken si e maka ia ernubuat kerna Jesus. 42 Amin 
bage gia nterem nge kalak Jahudi si erkuasa tek man Jesus. Tapi erkiteken 
mbiar 1a ipedarat kalak Parisi 1 bas Rumah Pertoton nari la ia terang- 
terangen encakapken kinitekenna. 43 Ngenan atena pujin i bas manusia nari 
asangken pujin i bas Dibata nari. 44 Jenari nina Jesus alu sora megang, 
"Ise tek man bangKu, labo man bangKu saja ia tek tapi man si nuruh Aku. 
45 Ise ngidah Aku, idahna pe si nuruh Aku. 46 Aku reh ku dom enda bali 
ras terang, gelah kalak si tek man bangKu la tading 1 bas gelap. 47 Kalak 
si megi pengajarenKu tapi la ikutkenna, labo Aku ngukumsa. Aku reh labo 
guna ngukum doni enda, tapi guna mulahisa 1 bas ukumen nari. 48 Kalak si 
nulak Aku dingen la ngaloken pengajarenKu lit nge pagi si ngukum ia. 
Kata si enggo Kupeseh e pagi ngukum ia i bas wari pendungi! 49 Aku 
ngerana labo bagi ate-ateKu saja, tapi Bapa nge si nuruh Aku, janah Ia 
ngaturken kai arus Kukataken ras Kuturiken. 50 Janah Kueteh maka 
perentahna e mereken kegeluhen si tuhu-tuhu si la erkeri-kerin. E maka 
Kupeseh kai si tajarken Bapa man Bangku." 


13:1 Sada wari ope Wari Raya Paskah, enggo ieteh Jesus maka seh 
paksaNa itadingkenNa doni enda janah mulih Ia ku BapaNa. Keleng kal 
ateNa teman-temanNa i doni enda janah seh ku kedungenna tetap ateNa 
keleng. 2 Jesus ras ajar-ajarNa sangana man berngi. Iblis enggo erdahin i 
bas ukur Judas anak Simon Iskariot guna ndayaken Jesus. 3 Ieteh Jesus 
maka enggo ibereken Dibata kuasa kai pe man baNa. leteh Jesus pe maka 
Ia reh i bas Dibata nari janah nandangi mulih ku Dibata. 4 E maka tedis 
Jesus, itangtangina jubah Na, jenari ibentingkenNa uis. 5 ItamakenNa lau 
ku bas sambung, jenari iburihiNa nahe ajar-ajarNa janah ielapNa alu uis si 
ibentingkenNa. 6 Asum seh giliren Simon Petrus nina Simon Petrus man 
Jesus, "O Tuhan, Kam kin arusna si murihi nahengku?" 7 Erjabap Jesus 
man Simon Petrus, "Si Kubahan genduari e, la 1angkandu, tapi pagin 
tangkas kap man bandu." 8 Ngaloi ka Petrus, "Asa ndigan pe la kubere 
iburihiNdu nahengku!" Tapi nina Jesus man bana, "Adi la Kuburihi 
nahendu lanai kam ajar-ajarKu." 9 Ngaloi Simon Petrus, "O Tuhan, adi 
bage kim ola nahengku saja burihi! Tapi burihilah tanku ras takalku pe!" 10 
Nina Jesus, "Kalak si enggo ridi enggo kap bersih kerina kulana, e maka 
lanai bo perlu ia ridi; nahena saja ngenca perlu iburihi." 11 Kam enggo 
bersih kerina, sekalak ngenca lang. (Enggo teteh Jesus ise si nandangi 
ndayaken Ia; perbahan si e me maka nina, "Kam enggo bersih kerina, 
sekalak ngenca lang.") 12 Kenca dung iburihi Jesus kerina nahe 
ajar-ajarNa e, ipakeNa ka mulihi jubahNa ndai, jenari kundul Ia ku 
inganNa. Kenca bage nungkun Jesus nina, "Tangkandu kin kai tujunna si 
Kubahan man bandu enda ndai? 13 Ikatakenndu Aku Guru bage pe Tuhan. 
Payo kap si ikatakenndu e; sabap tuhu me Aku Guru dingen Tuhan. 14 
Dage adi Aku, Guru dingen Tuhanndu enggo murihi nahendu, patut pe 
maka kam siburih-burihen nahe. 15 Enggo Kubahan si man usihenndu 
gelah banci ibahanndu bagi si enggo Kubahan man bandu e. 16 Kukataken 
man bandu: Situhuna la lit budak belinen asangken tuanna. Labo lit suruh- 
suruhen belinen asangken si nuruh ia. 17 Genduari enggo ietehndu kerna si 
enda, malem tuhu-tuhu atendu adi idalankenndu i bas geluhndu. 18 Aku 
ngerana enda labo kerna kam kerima. Kueteh nge ise enggo Kupilihi. Tapi 
kai si tersurat 1 bas Pustaka Si Badia arus seh. I bas Pustaka Si Badia lit 


tersurat, 'Kalak si man ras Aku, ia me si ngelawan Aku.' 19 Si enda 
Kukataken man bandu ope denga jadi, gelah kenca jadi, tek kam maka 
'Aku me Aku.' 20 Kukataken pe man bandu: Kalak si ngaloken 
persuruhenKu, ialokenna pe Aku, janah kalak si ngaloken Aku, ialokenna 
pe Dibata si nuruh Aku." 21 Kenca ikataken Jesus si e, megogo kal ateNa. 
E maka ngerana Ia alu terus terang nina, "Kukataken man bandu, si tuhuna 
sekalak 1 bas kam nandangi ndayaken Aku." 22 Tumpat kal ukur ajar-ajar, 
e maka sinihenen ia sapih-sapih ia, sabap la ietehna ise kata Jesus e. 23 
Sekalak ajar-ajar si lebih ikelengi Jesus kundul rembak ras Ia. 24 E maka 
ikuit Simon Petrus ia, jenari nina, "Sungkun ise kin kataNa e?" 25 E maka 
ajar-ajar si kundul rembak ras Jesus ndai ngerembaki Jesus tole jenari nina 
nungkun, "O Tuhan, ise kin kataNdu e?" 26 Erjabap Jesus, "Kucalehken 
me roti enda ku bas mangkuk jenari man ise kari kubereken, ia me 
katangKu." Kenca icalehkenNa roti e, iberekenNa man Judas anak Simon 
Iskariot. 27 Asum ialoken Judas roti e minter ibengketi Iblis ia. Jenari nina 
Jesus man bana, "Kai si enggo irencanakenndu e, minterlah bahan!" 28 
Sekalak pe ajar-ajar la ngangkasa kai si ikataken Jesus e. 29 Piga-piga 
ajar-ajar erpengakap maka Judas isuruh Jesus nukur keperlun guna 
perayan Paskah, ntah isuruh Jesus ia mereken penampat man kalak musil, 
sabap Judas me si njemak duit. 30 Kenca ialoken Judas roti e, minter ia 
lawes ndarat; paksa si e wari enggo gelap. 31 Kenca Judas lawes nina 
Jesus, "Genduari ipetangkas me kemulian Anak Manusia si isuruh Dibata 
janah kemulian Dibata pe ipetangkas arah Ia. 32 Adi kemulian Dibata 
ipetangkas arah Ia maka Dibata pe mpetangkas kemulian Anak Manusia e 
i bas diriNa, janah minter me ibahanNa. 33 O anakku, kentisik nari ngenca 
Aku ras kam. Idaramindu me pagi Aku. Tapi genduari Kukataken man 
bandu bagi si enggo Kukataken man kalak Jahudi e, "Kam labo banci lawes 
ku inganKu e.' 34 Kubereken man bandu pedah si mbaru, e me: Sikeleng- 
kelengenlah kam. Bagi Aku enggo engkelengi kam, kam pe min arus 
sikeleng-kelengen. 35 Adi sikeleng-kelengen kam, kerina kalak meteh 
maka kam ajar-ajarKu." 36 Jenari nungkun Simon Petrus man Jesus nina, 
"O Tuhan, ku ja kim ateNdu lawes?" Erjabap Jesus, "Genduari labo banci 
Aku ikutkenndu ku inganKu lawes e, tapi denggo ikutkenndu nge Aku." 37 


E maka nungkun ka Petrus nina, "O Tuhan ngkai maka la banci Kam 
kuikutken genduari? Aku pang mate man gunaNdu." 38 Ngaloi Jesus, 
"Tuhu-tuhu kin kam enggo pang mate man gunangKu?" Kukataken man 
bandu, "Si tuhuna ope denga tekuak manuk enggo ipersokenndu pagi Aku 
telu kali." 


14:1 Jenari mna Jesus man ajar-ajarNa kerina, "Ola aru atendu. 
Ernalemlah kam man Dibata janah ernalem pe kam man bangKu. 2 I bas 
rumah BapangKu mbas ingan; janah lawes me Aku nikapken ingan man 
bandu. Tuhu kap enda; adi lang labo Kukataken bage man bandu. 3 Kenca 
Aku lawes nikapken ingan man bandu, reh denga pagi Aku ngalo-ngalo 
kam, gelah i ja Aku i je kam pe. 4 Tetehndu dalanna ku inganKu lawes e." 
5 E maka nungkun Tomas man Jesus, "O Tuhan, la kap ieteh kami ku ja 
Kam lawes; kuga ka pemeteh kami dalanna ku je?" 6 Erjabap Jesus man 
Tomas, "Aku kap dalan nandai Dibata, dingen ndatken kegeluhen. Ise pe Ia 
banci ndahi Bapa adi la arah Aku. 7 Adi Aku enggo itandaindu, BapangKu 
e pe enggo itandaindu. Genduari nari itandaindu me Ia janah enggo pe 
idahndu." 8 E maka nina Pilipus man Jesus, "O Tuhan cidahken dage Bapa 
e man kami, gelah puas iakap kami." 9 Ngaloi Jesus, "O Pilipus, bage 
dekahna enggo Aku ras kam kerina, langa kin Aku itandaindu? Ise enggo 
ngidah Aku, enggo idahna pe Bapa e. Engkai maka nindu, 'Cidahken Bapa 
eman kami? 10 O Pilipus, la kin kam tek maka Aku ersada ras Bapa, 
janah Bapa ersada ras Aku? Kerima si enggo Kukataken man bandu, labo 1 
bas Aku nari saja. Bapa si ersada ras Aku e me si ndahiken kerina sie. 11 
Teklah kam maka Aku ersada ras Bapa, janah Bapa ersada ras Aku. Adi 
la kam tek arah si Kukataken enda, arah perbahanenKu e lah gia kam tek. 
12 Kukataken man bandu maka situhuna kalak si tek man bangKu, 
ibahanna me bagi si enggo Kubahan. Tuhu ibahanna pe terbelmen 
asangken si e, sabap Aku lawes ndahi BapangKu. 13 Maka kai pe pagi 
ipindondu 1 bas gelarKu, Kubereken nge, gelah Bapa ipemuliaken arah 
Anak e. 14 Ntah kai gia ipindondu 1 bas gelarKu, Kubereken nge." 15 "Adi 
keleng atendu Aku, ikutkenlah pedah-pedahKu. 16 Kupindoken me man 
BapangKu gelah isuruhNa Penampat si deban man bandu e me Kesah si 


naksiken kebenaren kerna Dibata, gelah itemaniNa kam rasa lalap. 17 
Dom enda la ngasup ngaloken Ia sabap la Ia idah doni enda dingen Ia 
itandaina. Tapi kam itandaindu Ia sabap Ia ras kam, janah kam ringan i bas 
Ia. 18 Labo kam Kutadingken melumang. Reh nge Aku mulihken ndahi 
kam. 19 Kentisik nari, lanai bo Aku idah doni enda. Tapi kam idahndu nge 
Aku janah perbahan Aku nggeluh, kam pe nggeluh me. 20 I bas wari e 
pagi, ietehndu me maka Aku ersada ras Bapa, janah kam ersada ras Aku 
bage pe Aku ersada ras kam. 21 Kalak si ngaloken dingen ngikutken 
pedah-pedahKu, ia me si engkelengi Aku. Kalak si engkelengi Aku 
ikelengi BapangKu kap ia, janah Aku pe engkelengi ia ras Kupetandaken 
diringKu man bana." 22 Jenari nina Judas (labo Judas Iskariot), "O Tuhan 
nggit Kam mpetandaken diriNdu man kami, janah la man doni enda?" 23 
Erjabap Jesus, "Kalak si engkelengi Aku, ikutkenna kap katangKu. Alu 
bage ikelengi BapangKu me ia, janah Bapa ras Aku reh ndahi ia dingen 
ringan ras ia. 24 Kalak si la engkelengi Aku, labo ikutkenna katangKu. 
Kata si ibegikenndu labo katangKu tapi rehna i bas Bapa si nuruh Aku e 
nari. 25 Si enda Kukataken man bandu asum Aku ras kam denga. 26 Si 
nampati, e me Kesah Si Badia, si isuruh Bapa pagi i bas gelarKu, iajariNa 
kam kerna kai pe, dingen ipersingetiNa kam pagi kerna kerina si enggo 
Kukataken man bandu. 27 Malem me atendu Kutadingken, Kemalemen 
ateKu Kubereken man bandu. Carana Aku mere kemalemen ate e man 
bandu labo bali ras cara doni enda merekenca. Ola ukurndu gulut janah ola 
kam mbiar. 28 Enggo ibegindu maka ningku, 'Lawes me Aku, tapi reh ka 
nge pagi Aku ndahi kam.' Adi keleng atendu Aku, meriah nge ukurndu 
Aku lawes ndahi Bapa, sabap BapangKu e belinen nge kuasaNa asangken 
Aku. 29 Genduari enggo Kukataken si e man bandu ope denga jadi; gelah 
kenca jadi pagi si e tek kam. 30 Lanai bo Aku gedang ngerana ras kam, 
sabap si Penguasa doni enda reh me. Si tuhuna labo lit kuasana nandangi 
Aku. 31 Tapi gelah ieteh doni enda maka keleng ateKu Bapa, e me 
sabapna maka Kuikutken kerina si isuruh Bapa. Ota lawes kita i bas ingan 
enda nari." 


15:1 "Aku kap batang anggur si tuhu-tuhu, janah BapangKu kap perkebun 


anggur e. 2 Dahan-dahan si la erbuah itektekNa, janah dahan-dahan si 
erbuah ibersihkenNa alu mutiki tunas-tunas si la erguna gelah reh buena 
buahna. 3 Kam enggo ibersihken alu kata si Kukataken man bandu. 4 
Tetaplah min kam i bas Aku, janah Aku pe tetap i bas kam. Dahan labo 
ngasup erbuah adi la kin ersada dahan e ras batangna. Bage me pe kam, 
adi la kin kam ersada ras Aku labo kam erbuah. 5 Aku kap batang anggur 
janah kam me dahan-dahanna. Kalak si tetap i bas Aku dingen Aku 1 bas ia 
melala me buahna; sabap adi la kin ras Aku labo kam ngasup erbahan kai 
pe. 6 Kalak si la tetap i bas Aku itektek me bagi dahan. Jenari kerah me 
ia. Ipepulung me dahan e jenari 1ambekken ku bas api. 7 Adi kam tetap i 
bas Aku janah KatangKu tetap nggeluh i bas kam, banci ipindondu kai pe 
atendu, janah ialokenndu me kai si ipindondu e. 8 Adi melala buahndu, 
kam me ajar-ajarKu, janah i bas si e ermulia me BapangKu. 9 Kam 
Kukelengi bali ras Bapa engkelengi Aku; tetap min kam i bas 
kekelengenKu e. 10 Adi ikutkenndu pedah-pedahKu, tetap nge kam 
Kukelengi, bali ras Aku ngikutken pedah-pedah BapangKu, janah tetap 
Aku ikelengiNa." 11 "Si enda Kukataken man bandu gelah inanamindu 
keriahenKu janah gelah tuhu-tuhu kal meriah ukurndu. 12 Enda me 
pedahKu: Sikeleng-kelengen min kam bagi Aku engkelengi kam. 13 Labo 
lit keleng ate si belinen asangken keleng ate kalak si nggit ngasamken 
kesahna guna teman-temanna. 14 Kam teman-temanKu adi idalankenndu 
kai si Kupedahken man bandu. 15 Lanai bo kam Kugelari juak-juak, sabap 
sekalak juak-juak labo ietehna kai si ibahan tuanna. Tapi Kugelari kam 
teman-temanKu sabap man bandu enggo Kupeseh kerina si enggo Kubegi i 
bas BapangKu nari. 16 Labo kam si milih Aku. Tapi Aku nge milih kam 
janah nuruh kam lawes gelah erbuah meramis, e me buah si tahan rasa 
lalap. Adi bage, kai pe ipindondu i bas gelarKu ibereken Bapa e nge man 
bandu. 17 Dage pedahKu man bandu: Sikeleng-kelengenlah kam." 18 "Adi 
nembeh ate doni enda man bandu, ingetlah maka enggo leben nembeh 
atena man bangKu. 19 Adi nggit kam jadi sikerajangen doni, ikelengi doni 
enda nge kam bagi anak-anakna. Tapi kam enggo Kupilih 1 bas dom enda 
nari, e maka genduari lanai kam sikerajangen doni. Perbahan si enda me 
maka nembeh ate doni enda man bandu. 20 Ingetlah kai si enggo 


Kukataken man bandu, 'La lit juak-juak belinen asangken tuama.' Adi 
ibahan kalak Aku ngenanami kiniseran, kam pe ibahan kalak me 
ngenanami kiniseran. Adi ikutkenna katangKu, katandu pe ikutkenna me. 
21 Kerina pagi si enda ibahanna man bandu erkiteken kam sikerajangenKu, 
bage pe erkiteken Ia itandaina si Nuruh Aku. 22 Bicara la Aku reh, janah 
la Aku pernah ngerana man bana, labo min ndai ia banci isalahken. Tapi 
genduari lanai lit perdalihenna kerna dosana e. 23 Kalak si nembeh atena 
man bangKu, nembeh pe atena man BapangKu. 24 Bicara la Kubahan 
tanda-tanda sengget si mbelin 1 lebe-lebena, labo min ndai ia ndabuh ku bas 
dosa, tapi genduari enggo idahna perbahanenKu, si langa pernah ibahan 
kalak, janah elem-elem ia man bangKu ras man BapangKu. 25 Alu bage 
enggo seh kai si tersurat i bas kitap Undang-undangna, 'Elem-elem ia man 
bangKu la lit dalanna.' 26 Kusuruh pagi Penampat si reh 1 bas Bapa nari 
ndahi kam. Ia kap Kesah si ncidahken kebenaren Dibata. Adi enggo pagi 
reh Ia kap si eraksi kerna Aku. 27 Kam pe arus ngerana kerna Aku, sabap 
tangtangna nari kam ras Aku." 


16:1 "Si enda Kukataken man bandu gelah ola monce-once kinitekenndu. 
2 Ipedaratna me kam i bas rumah pertoton nari. Reh me pagi paksana 
maka kalak si munuh kam erpengakap maka arah perbahanenmna e 
isehkenna peraten Dibata. 3 Bagenda perbahanenna man bandu erkiteken 
la itandaina BapangKu bage pe la itandaina Aku. 4 Tapi si enda enggo 
Kukataken man bandu genduari gelah kenca seh pagi bage ingetndu maka 
enggo Kukataken man bandu kerna si e." "Si enda la Kukataken man 
bandu nai nari sabap ras kam denga Aku. 5 Genduari lawes me Aku ndahi 
si Nuruh Aku, tapi sekalak pe la kam nungkun, 'Ku ja Kam lawes?' 6 
Genduari megogo atendu erkiteken enggo Kukataken si enda man bandu. 7 
Tapi Kukataken man bandu: Si tuhuna man bandu ulin kap Aku lawes. 
Sabap adi la Aku lawes, labo reh Penampat e. Tapi adi lawes Aku, 
Kusuruh me Ia ndahi kam. 8 Kenca pagi reh Penampat e ipetangkasNa me 
man bangsa doni enda maka pengertin bangsa doni enda salah kerna dosa, 
kerna ise si benar bage pe kerna ukumen si reh 1 bas Dibata nari. 9 
IpetangkasNa maka bangsa doni enda salah pengertinna kerna dosa 


perbahan la ia tek man bangKu. 10 Ipetangkas Penampat e me pagi man 
bangsa doni enda maka Aku nge benar alu encidahken maka adi lanai Aku 
idahndu 1 bas doni enda, e me tandana Aku enggo lawes ndahi Bapa. 11 
IpetangkasNa maka salah pengertin bangsa doni enda kerna ukumen si 
rehna i bas Dibata nari alu encidahken maka si Penguasa doni enda enggo 
jukum. 12 Melala denga ateKu Kukataken man bandu, tapi genduari langa 
kam ngasup ngalokenca. 13 Tapi asum reh pagi Kesah si naksiken 
kebenaren kerna Dibata, ipetangkasNa me man bandu kebenaren kerna 
Dibata alu serta. Ia ngerana labo bagi ate-ateNa saja, tapi ikatakenNa me 
kai si ibegiNa dingen iturikenNa kai si nandangi jadi. 14 IpermuliakenNa 
pagi Aku, sabap iberitakenNa me man bandu kai si ialokenNa i bas Aku 
nari. 15 Kerina si lit i bas BapangKu sikerajangenKu pe. E me sabapna 
Kukataken man bandu maka ialoken Kesah e me kai si Kubereken man 
baNa gelah ipesehNa man bandu." 16 "Kentisik nari lanai Aku idahndu, 
jenari kentisik nari ka idahndu ka me Aku." 17 Megi kata Jesus e, 
piga-piga ajar-ajarNa sisungkun-sungkunen sapih-sapih ia nina, "Kai nge 
maksudNa maka nina, 'Kentisik nari lanai Aku idahndu, jenari kentisik nari 
ka idahndu ka me Aku?' IkatakenNa pe, 'Sabap lawes me Aku ndahi 
Bapa.' 18 Kai nge maksudNa, 'Kentisik nari' e? La kap siangka 
maksudNa!" 19 leteh Jesus maka nungkun ate ajar-ajar man baNa, e maka 
nina, "Enggo Kukataken man bandu, 'Kentisik nari lanai Aku idahndu: 
jenari kentisik nari ka idahndu ka me Aku.' Kerna si enda kin maka kam 
sisungkun-sungkunen? 20 Kukataken man bandu: Si tuhuna tangis- 
ngandung kam pagi, tapi bangsa doni enda ermeriah ukur. Ceda pagi 
atendu, tapi ceda atendu e salih jadi keriahen. 21 Sekalak diberu si 
nandangi mupus aru atena, sabap enggo seh paksa kiniseranna. Tapi kenca 
tubuh anak e, lanai ingetna kiniseranna e, sabap meriah ukurna erkiteken 
enggo tubuh sada anak ku doni enda. 22 Bage me pe kerna kam: Genduari 
ceda atendu, tapi kenca jumpa kita pagi mulihi tuhu-tuhu meriah kal 
ukurndu, janah ise pe la ngasup muat keriahen si lit i bas kam e. 23 I bas 
wari e pagi lanai lit penungkunenndu man bangKu. Kukataken man bandu: 
Si tuhuna ntah kai gia ipindondu man Bapa i bas gelarKu, iberekenNa nge 
man bandu. 24 Seh asa genduari langa pernah ipindondu kai pe i bas 


gelarKu. Pindolah, tentu ngalo me kam gelah tuhu-tuhu meriah kal 
ukurndu." 25 "Kerna si enda enggo Kukataken man bandu arah 
perumpaman. Tapi seh me paksana maka lanai Aku ngerana arah 
perumpaman man bandu, tapi alu tangkas Kukataken man bandu kerna 
Bapa e. 26 I bas wari e pagi mindo me kam man baNa i bas gelarKu, janah 
labo Kukataken maka Aku mindo man baNa guna keperlunndu, 27 sabap 
kam pe keleng nge ate Bapa e. Keleng ate Bapa e kam perbahan keleng 
atendu Aku janah tek kam maka Aku reh i bas Dibata nari. 28 Tuhu Aku 
reh i bas Bapa nari, janah enggo reh ku doni enda. Tapi genduari 
Kutadingken me dom enda, mulihken Aku ndahi Bapa." 29 Jenari nina 
ajar-ajar Jesus man Jesus, "Genduari alu tangkas ikatakenNdu man kami, 
la make perumpaman. 30 Genduari enggo ieteh kami kai pe ietehNdu nge: 
la Kam perlu kalak nungkun man bandu. Erkiteken si e tek kami maka 
Kam reh i bas Dibata nari." 31 Ngaloi Jesus, "Enggo kam tek genduari? 
32 Reh me paksana, janah enggo seh pe, maka merap me kam kerina, 
sekalak-sekalak kam lawes ku rumahndu janah itadingkenndu Aku sisada. 
Tapi amin bage gia labo Aku sisada, sabap Bapa ras Aku kap. 33 Si enda 
Kukataken man bandu gelah malem atendu erkiteken kam ersada ras Aku. 
Jumpa kiniseran me kam ibahan doni enda. Tapi ola kam mbiar! Enggo 
kap Kutaluken doni enda!" 


17:1 Kenca Jesus dung ngerana, itareNa ku langit nina, "O Bapa genduari 
enggo seh paksana. Pemuliakenlah AnakNdu gelah AnakNdu pe 
mpermuliaken Kam. 2 Enggo iberekenNdu man baNa kuasa nandangi 
kerina manusia, gelah iberekenNa kegeluhen si tuhu-tuhu si la erkeri-kerin 
man kalak si iendeskenNdu man baNa. 3 Kegeluhen si tuhu-tuhu si la 
erkeri-kerin e: Itandai kalak Kam ngenca Dibata si tuhu-tuhu, dingen 
itandaina Jesus Kristus si isuruhNdu. 4 Enggo Kucidahken kemulianNdu 1 
dom enda, enggo Kudungi dahin si iberekenNdu man bangKu. 5 O Bapa, 
muliakenlah Aku genduari i bas adep-adepenNdu bagi Aku ermulia nai ras 
Kam ope denga lit doni enda. 6 Kam enggo Kupetandaken man kalak si 
enggo iendeskenNdu man bangKu, si enggo ipilihNdu i bas doni enda nari. 
SikerajangenNdu kap ia, janah enggo iendeskenNdu man bangKu. Enggo 


ikutkenna kataNdu, 7 janah genduari ietehna kerima si iberekenNdu man 
bangKu rehna i bas Kam nari. 8 Enggo Kupeseh Kata si iberekenNdu man 
bangKu, janah enggo ialokenna. Ngaku pe ia maka Aku reh i bas Kam nari 
janah tek pe ia maka Kam si nuruh Aku. 9 Ertoto Aku man baNdu kerna 
ia. Labo Aku ertoto kerna doni enda, tapi ertoto kerna kalak si enggo 
jendeskenNdu man bangKu, sabap sikerajangenNdu kap ia. 10 Kerina si lit 
1 bas Aku sikerajangenNdu kap, bage pe kerina si lit 1 bas Kam 
sikerajangenKu, janah kemulianKu teridah arah ia kerina. 11 Genduari reh 
Aku ndahi Kam; lanai ndekah Aku i doni enda, tapi ia i doni enda denga. O 
Bapa si Badia, kepkep ia alu KuasaNdu, Kuasa si iberekenNdu man 
bangKu, gelah ersada ia bagi Kam ersada ras Aku. 12 Sanga Aku ras ia 
denga Kukepkep 1a alu KuasaNdu, Kuasa si iberekenNdu man bangKu. 
Enggo Kukawali ia, janah la lit sekalak pe bene; kalak si arusna bene e nge 
ngenca bene gelah seh si tersurat 1 bas Pustaka Si Badia. 13 Genduari reh 
Aku ndahi Kam, janah kerna si enda Kukataken i doni enda gelah banci 
igejapkenna keriahenKu si tuhu-tuhu. 14 KataNdu enggo Kupeseh man 
bana, tapi nembeh ate doni enda man bana sabap la ia sikerajangen doni 
enda bagi Aku la sikerajangen doni enda. 15 Labo Kupindo gelah ipedarat 
ia 1 bas doni enda nari, tapi Kupindoken man baNdu gelah ikawaliNdu ia 1 
bas si jahat nari. 16 Bagi Aku labo sikerajangen doni enda, bage pe ia labo 
sikerajangen doni. 17 Serapken ia man gunaNdu arah kebenaren, KataNdu 
kap kebenaren. 18 Enggo Kusuruh ia ku doni enda bali ras Aku enggo 
isuruhN du ku doni enda. 19 Kuendesken diringKu Bandu guna ia, gelah ia 
pe iserapkenNdu man gunaNdu arah kebenaren. 20 Aku ertoto labo saja 
kerna ia, tapi pe kerna kerina kalak si tek man bangKu erkiteken berita si 
ipesehna. 21 O Bapa, ertoto Aku man baNdu gelah ersada min ia kerina. 
Ersadalah min 1a ras Kita, bagi Kam ersada ras Aku janah Aku ersada ras 
Kam. Ersadalah min ia gelah tek doni enda maka Kam me si nuruh Aku. 
22 Kemulian si iberekenNdu man bangKu, enggo Kubereken man bana, 
gelah ia ersada bagi Kam ersada ras Aku. 23 Aku ersada ras ia, janah 
Kam ersada ras Aku, gelah ia pe min tuhu-tuhu ersada. Alu bage tek doni 
enda maka Kam si Nuruh Aku, janah idah doni enda maka keleng ateNdu 
ia bagi keleng ateNdu Aku. 24 O Bapa, ateKu min gelah kalak si enggo 


jendeskenNdu man bangku, ersada ras Aku i bas inganKu, gelah banci 
idahna kemulian si iberekenNdu man bangKu, sabap kam engkelengi Aku 
ope denga pe doni enda ijadiken. 25 O Bapa si bujur, doni enda la nandai 
Kam, tapi Aku nandai Kam kap, janah kalak si enggo iendeskenNdu man 
bangKu pe meteh maka Kam me si nuruh Aku. 26 Kam enggo 
Kupetandaken man bana janah Kuterusken me bage gelah keleng ateNdu 
si iberekenNdu man bangKu seh pe man bana, bage pe gelah ersada Aku 
ras Ia." 


18:1 Kenca dung Jesus ertoto, lawes Ia ras ajar-ajarNa ngepar Lau 
Kidron. Kenca seh i lepar bengket Jesus ku bas sada peken. 2 Judas, si 
penghianat e meteh ingan e, sabap enggo megati i je pulung Jesus ras 
ajar-ajarNa. 3 E maka reh Judas ku je. Ibabana sada pasuken perajurit ras 
piga-piga penjaga Rumah Pertoton kalak Jahudi si isuruh imam-imam si 
mbelin ras kalak Parisi. Kalak enda ndai ersenjata janah ibabana pe lampu 
ras obor. 4 Enggo ieteh Jesus kai si nandangi jadi man baNa, e maka 
ideherina si reh e, jenari Nina, "Ise daramenndu?" 5 Erjabap kalak ndai, 
"Jesus kalak Nasaret e." Nina Jesus, "Aku kap katandu e." Judas si 
penghianat e tedis i je ras kalak ndai. 6 Asum nina Jesus, "Aku kap 
katandu e," surut kalak e kerina jenari guling ku taneh. 7 Isungkun Jesus 
ka kalak ndai nina, "Ise kin daramenndu?" Erjabap kalak e, "Jesus kalak 
Nasaret e." 8 Nina Jesus, "Ma enggo Kukataken man bandu maka Aku me 
si idaramindu e? Dage adi Aku kin daramenndu, pelepaslah kalak enda 
lawes." 9 (Si enda ikataken Jesus gelah seh kai si enggo ikatakenNa,e me, 
"O Bapa labo sada pe Kupelepas bene kalak si enggo iendeskenNdu man 
bangKu.") 10 Simon Petrus lit pedangna. Idekdekna pedangna e jenari 
itampulna juak-juak Imam si Mbelin seh retap cupingna si kemuhen. Gelar 
juak-juak ndai e me si Malkus. 11 Jenari nina Jesus man Petrus, 
"Sembungken pedangndu e! Aku labo banci la minem tare calung kiniseran 
si ibereken BapangKu man bangKu." 12 Jenari itangkap perajurit-perajurit 
ras perwira bage pe penjaga-penjaga Rumah Pertoton e Jesus. 13 Kenca 
iketna ibabana ngadap man Annas. Si Annas, e me mama Kayapas. 
Kayapas e me Imam si Mbelin i bas tahun si ndai. 14 Kayapas me si enggo 


ngataken man kalak Jahudi maka ulin sekalak saja mate guna bangsa e 
kerima. 15 Simon Petrus ras sekalak ajar-ajar si deban ngikut-ngikut Jesus. 
Teman Simon Petrus enda ndai itandai Imam si Mbelin, e maka banci terus 
ikutkenna Jesus ku kesain rumah Imam si Mbelm e. 16 Tapi Petrus nimai 1 
daraten pintu gerbang. Jenari ndarat ka teman Petrus e. Ercakap-cakap ia 
ras diberu si erjaga 1 bas pintu gerbang, jenari ibabana Petrus ku bas. 17 
Tapi nina diberu e man Petrus, "Ma kam kim sekalak 1 bas ajar-ajarNa e?" 
"Lang," nina Petrus njabapsa. 18 I bas berngi si ndai seh kal bergehna. 
Juak-juak ras si erjaga pegara api i kesain e, jenari cudu ia i kelewet api e. 
Ideheri Petrus kalak e jenari ikut pe ia cudu. 19 Isungkuni Imam si Mbelin 
me Jesus kerna ajar-ajarNa ras kai si tajarkenNa. 20 Nina Jesus, "Terang- 
terangen kap Aku rusur ngerana. Aku ngajar 1 bas rumah-rumah pertoton 
bage pe i bas Rumah Pertoton ingan pulung kalak Jahudi. La pernah Aku 
ngerana erbuni-buni. 21 Engkai maka Aku isungkunindu? Sungkunilah 
kalak si enggo megi pengajarenKu. Sungkunilah ia, tentu ietehna nge kai si 
enggo Kuturiken man bana." 22 Megi pengerana Jesus e, sekalak si erjaga 
e minter marap Ia janah nina, "Pangna kam ngerana bage man Imam si 
Mbelin!" 23 Ngaloi Jesus man bana, "Adi lit salah i bas pengeranangKu e, 
katakenlah man kalak si i jenda salahKu e. Tapi adi labo salah 
pengeranangKu e, ngkai maka iparapndu Aku?" 24 Jenari isuruh Annas 
perajurit-perajurit maba Jesus ngadap man Kayapas, Imam si Mbelin e. 
Paksa si e Jesus igariken denga. 25 Petrus tedis denga deher api e 
dingenna cudu. E maka nina kalak si je man bana, "Ma kam kim sekalak 1 
bas ajar-ajarNa?" Tapi merso Petrus nina, "Lang." 26 Jenari nina sekalak 
Juak-juak Imam si Mbelin, e me kade-kade si enggo retap cupingna ibahan 
Petrus, "Ma kam kin si kuidah ras Ia asum i bas peken e?" 27 Merso ka 
Petrus nina, "Lang." Kenca bage nina, minter tekuak manuk. 28 Kenca 
terang, erpagi-pagi si lampas ibaba kalak ndai Jesus 1 bas rumah Kayapas 
nari ku istana Gubernur. Kalak Jahudi la bengket ku bas istana e sabap Ia 
atena ia meluat rikutken Undang-undang agama gelah banci ia ikut i bas 
man pangan Paskah. 29 E maka ndarat Pilatus njumpai kalak e, jenari 
nungkun ia, nina, "Kai kin salahNa maka iadukenndu?" 30 Erjabap kalak e, 
"Labo Ia ibaba kami ngadap man bandu adi Ia kin lit salahNa." 31 Nina 


Pilatus man kalak e, "Babalah Ia, janah kamlah ngadili Ia rikutken 
Undang-undang agamandu!" Ngaloi kalak Jahudi e, "Kami la banci munuh 
kalak." 32 (Bage mejadi gelah seh kai si enggo ikataken Jesus 
kernakematenNa.) 33 Mulihken Pilatus ku bas istana jenari idilona Jesus. 
Nungkun 1a man Jesus nina, "Kam kin raja kalak Jahudi e?" 34 Erjabap 
Jesus, "I bas ukurndu nari kin penungkunenndu enda ntah kalak si deban 
enggo erberita man bandu kerna Aku?" 35 Ngaloi Pilatus, "Kalak Jahudi 
kin aku? BangsaNdu ras imam-imam simbelin e nge si ngendesken Kam 
man bangku. Kai kin enggo ibahanNdu?" 36 Nina Jesus, "KinirajanKu labo 
i bas doni enda nari asalna. Adi i bas doni enda nari kin KinirajanKu tentu 
enggo ngelawan suruh-suruhenKu gelah ola Aku iendesken man kalak 
Jahudi. Tapi KimirajanKu labo i bas doni enda nari!" 37 Jenari nungkun 
Pilatus, "Adi bage, raja dage kam?" Erjabap Jesus, "Bagi katandu e me. 
Aku tubuh dingen reh ku doni enda, guna encidahken kebenaren Dibata. 
Janah kalak si ngaloken kebenaren Dibata e ibegikenna nge Aku." 38 
Jenari nungkun ka Pilatus nina, "Kai kin kebenaren e?" Jenari ndarat ka 
Pilatus njumpai kalak Jahudi e. Nina, "La lit kudat salahNa guna ngukum 
Ia. 39 Tapi rikutken kebiasan 1 tengah-tengahndu, i bas tep-tep Wari Raya 
Paskah kupulahi sekalak tahanen man bandu. Atendu kin maka kupulahi 
Raja kalak Jahudi e man bandu?" 40 Erjabap kalak Jahudi e alu sora si 
megang, "Lang! Ola Ia pulahi. Pulahilah si Barabas!" (Barabas e me 
sekalak pengerampok.) 


19:1 Kenca bage isuruh Pilatus perajurit-perajuritna ngeligas Jesus. 2 
Ibahan perajurit-perajurit tengkuluk duri jenari itamakenna ku takal Jesus. 
Kenca bage ipakekenna man Jesus jubah si megara tua. 3 Ideherina Jesus 
jenari nina, "Tabi, o Raja kalak Jahudi!" Kenca bage iparapna Jesus. 4 
Ndarat ka Pilatus sekali nari, jenari nina man kalak si nterem e, "Nehenlah, 
kubaba me Ia ndarat ku lebe-lebendu gelah idahndu maka Ia lit kudat 
salahNa guna ngukum Ia." 5 E maka ndarat me Jesus si enggo make 
tengkuluk duri ras jubah si megara tua e. Nina Pilatus man kalak si nterem 
e, "Nehenlah! Enda me Ia!" 6 Ngidah Jesus enggo ndarat mina imam-imam 
si mbelin ras pengawal-pengawal alu sora megang, "Pakukenlah Ia ku 


kayu persilang! Pakukenlah Ia ku kayu persilang!" Nina Pilatus man kalak 
e, "Babalah Ia, janah kamlah makuken Ia ku kayu persilang. Aku, la lit 
kudat salahna guna ngukum Ia." 7 Ngaloi kalak Jahudi e, "Rikutken 
Undang-undang agama kami Ia arus rukum mate, sabap iakukenNa maka 
Ia Anak Dibata." 8 Megi kata e reh biarna Pilatus. 9 Mulihken Pilatus ku 
bas istana jenari nungkun ia man Jesus nina, "Ija nari kin Kam?" Tapi la 
ngaloi Jesus. 10 E maka nina Pilatus man baNa, "La kam nggit ngaloi aku? 
Ingetlah! Lit kap kuasangku mulahi Kam janah lit pe kuasangku makuken 
Kam ku kayu persilang!" 11 Ngaloi Jesus, "Labo lit kuasandu nandangi 
Aku adi la kin ibereken Dibata man bandu. E maka belinen nge dosa kalak 
si ngendesken Aku man bandu asangken dosandu!" 12 Megi kata Jesus e, 
idarami Pilatus dalan guna mulahi Jesus. Tapi ngerana kalak Jahudi alu 
sora si megang nina, "Adi ipulahindu Ia, e tandana kam la erteman ras 
pemerentah Roma! Kalak si ngakuken dirina raja, musuh pemerentah 
kap." 13 Megi kata enda, ibaba Pilatus me Jesus ndarat, jenari kundul Ia 1 
bas kursi pengadilen i bas ingan si igelari Kesain Batu (I bas cakap Heber 
igelari: Gabbata.) 14 Matawari nandangi ciger. Karabeni bas wari si e 
ibenaken me Wari Raya Paskah. Nina Pilatus man kalak Jahudi e, "Enda 
me Rajandu!" 15 Ngaloi kalak si nterem alu sora si megang, "Bunuhlah Ia! 
Bunuhlah Ia! Pakukenlah Ia ku kayu persilang!" Nungkun Pilatus, "Atendu 
kin gelah kupakuken Rajandu enda ku kayu persilang?" Erjabap 
imam-imam si mbelin, "Raja Roma ngenca raja kami." 16 Kenca bage 
jendesken Pilatus me Jesus man kalak e guna ipakuken ku kayu persilang. 
E maka ibaba kalak ndai me Jesus. 17 Ndarat Jesus, ipersanNa kayu 
persilang inganNa ipakuken. Erdalan Ia ku ingan si igelari Ingan Takal- 
takal. (I bas cakap Heber igelari Golgota.) 18 I je me Jesus ipakuken kalak 
ndai ku kayu persilang. Ipakukenna pe dua kalak penjahat, sekalak arah 
kawes Jesus, sekalak nari arah kemuhenNa. 19 Isuratken Pilatus sada 
keterangen kerna salah Jesus e me, "Jesus kalak Nasaret, Raja kalak 
Jahudi", jenari ileketkenna i kayu persilang arah babo takal Jesus. 20 
Nterem kalak Jahudi ngogesa, sabap ingan Jesus ipakuken e la ndauh 1 
kuta nari. Keterangen ndai isuratken i bas cakap Heber, Latin bage pe i bas 
cakap Junani. 21 Nina Imam si Mbelin kalak Jahudi man Pilatus, "Ola 


suratken: Raja kalak Jahudi, tapi suratkenlah, 'Nina kalak enda: Aku kap 
Raja kalak Jahudi.'" 22 Tapi ngaloi Pilatus, "Kai si enggo kusuratken e, 
lanai banci isambari!" 23 Kenca Jesus ipakuken perajurit-perajurit e, 
ibuatna uis Jesus jenari ibagi empatkenna, tersada bagin ia sekalak. Ibuatna 
pe jubah Jesus, jubah e i datas nari seh ku teruh la lit penjarumenna. 24 
Nina perajurit e sapih-sapih ia, "Jubah enda ola sicaingken. Sitikam 
tandukken sajalah guna nentuken man ise jubah enda." Si enda jadi gelah 
seh si tersurat i bas Pustaka Si Badia, "Ibagi-bagikenna uisKu, janah 
itikam tandukkenna jubahKu." Enda me si ibahan perajurit-perajurit e. 25 
Deherken kayu persilang Jesus, tedis nandeNa, senina nandeNa, Maria 
ndehara Kleopas ras Maria Magdalena. 26 Idah Jesus nandeNa tedis 1 je 
ras ajar-ajar si ikelengiNa, e maka Nina man nandeNa, "O nande, ena me 
anakndu." 27 Jenari mna Jesus man ajar-ajar si ikelengiNa e, "Ena me 
nandendu." E maka mulai paksa si ndai ibaba ajar-ajar e nande Jesus 
ringan i bas rumahna. 28 Kenca bage ieteh Jesus maka enggo dung kerina 
dahinNa. Janah gelah seh bagi si tersurat 1 bas Pustaka Si Badia nina 
Jesus, "Muas Aku." 29 I bas ingan ndai lit sada guci dem anggur si 
macem. Icelupken kalak ndai bunga karang ku bas anggur e, jenari 
icucukkemna ku batang isop, kenca bage idudurkenmna ku biber Jesus. 30 
Icepcep Jesus anggur e, jenari nina, "Enggo dung!" Jenari mungkuk 
takalNa, mate Ia. 31 Asum Jesus ipakuken e, e me wari Jumat, wari 
persikapen guna wari Sabat kalak Jahudi. Kalak Jahudi ersura-sura gelah 
mait kalak si ipakuken e olanai min gantung i kayu persilang, sabap wari 
Sabat si pepagina, e me wari Sabat si Mbelin. E maka ipindoken kalak 
Jahudi man Pilatus gelah banci min ipenggelkenna nahe kalak si ipakuken 
e dingen ipesusurna maitna e i kayu persilang nari. 32 E maka ipenggelken 
perajurit-perajurit nahe kalak si pemena ras si peduaken si ipakuken 
raduken Jesus e. 33 Tapi kenca ia seh ku Jesus nahe Jesus la 
ipenggelkenna sabap Jesus enggo mate. 34 E maka sekalak perajurit 
nebak awak Jesus alu lembingna, ndarat dareh ras lau i bas nari. 35 (Kalak 
si ngidah kejadin enda jine nge meritaken kejadinenda, gelah kam pe tek. 
Kai si iberitakenna e tuhu kap, janah ietehna maka kai si ikatakenna e 
tuhu-tuhu nge jadi.) 36 Si enda jadi gelah seh si tersurat i bas Pustaka Si 


Badia, e me "Sada pe labo ipenggelken tulanNa." 37 Lit pe tersurat i bas 
Pustaka Si Badia, "Ipernehen kalak si nebak e me Kalak si enggo 
itebakna." 38 Kenca bage ipindoken Jusup kalak Arimatea man Pilatus 
gelah banci min ibuatna mait Jesus. (Si Jusup, e me kalak si enggo tek man 
Jesus, tapi la terang-terangen sabap mbiar ia kalak Jahudi si erkuasa.) 
Pemindon Jusup enda ibere Pilatus, e maka lawes Jusup ngelegi mait 
Jesus. 39 Nikodemus si gelgel e pernah reh ndahi Jesus berngi-berngi, ikut 
pe ngelegi mait Jesus e. Ibabana kira-kira telu puluh kilo minak mur si 
isinggur ras minak gaharu. 40 Duana kalak enda muat mait Jesus, jenari 
ibalutina alu kain putih janah itamakenna pe rempah-rempah rikutken adat 
penguburen kalak Jahudi. 41 Deherken ingan Jesus ipakuken e, lit sada 
peken. I bas peken e lit sada kuburen si mbaru, si langa pernah itamaken 
ku bas kalak mate. 42 Erkiteken wari si ndai e me wari persikapen guna 
wari Sabat kalak Jahudi, janah kuburen e pe ndeher ka, e maka ije me 
ikuburken kalak ndai Jesus. 


20:1 Erpagi-pagi si lampas i bas wari Minggu e asum gelap denga, lawes 
Maria Magdalena ku kuburen. Kenca seh i kuburen idahna pintu kuburen e 
enggo talang. 2 E maka kiam ia mulihken: ijumpaina Simon Petrus ras 
sekalak ajar-ajar si deban, ajar-ajar si ikelengi Jesus. Nina Maria 
Magdalena, "Enggo ibuat kalak Tuhan i bas kubur nari janah la ieteh kami 
ku ja ibabana!" 3 E maka minter berkat Petrus ras temanna e ku kuburen. 4 
Kiam ia duana, tapi pedasen teman Petrus ndai seh ku kuburen. 5 
Itungkirna ku bas kuburen e janah idahna i je ampar gulungen kain putih e, 
tapi la ia bengket ku bas. 6 Jenari reh Simon Petrus, terus ia bengket ku 
bas. Idah Simon Petrus kain putih e, 7 janah idahna pe ampar uis si 
ibalutken ku takal Jesus. Uis e igulung serap i bas kain putih e nari. 8 
Jenari bengket pe teman Petrus si leben seh ndai. Kenca idahna tek ia. 9 
(Tapi amin bage gia, langa denga iangka kalak enda sitersurat i bas 
Pustaka Si Badia maka Jesus la banci lang keke i bas si mate nari.) 10 
Kenca bage mulihken ajar-ajar ku rumah. 11 Maria Magdalena tedis 
deherken kuburen e. Janahna tangis itungkirna ku bas. 12 I bas kubur e 
idahna dua kalak malekat, uisna mbentar. Malekat e kundul i bas ingan 


bekas mait Jesus cibal, sekalak arah ingan takalNa, sekalak nari arah ingan 
naheNa. 13 Jenari nungkun malekat-malekat e man Maria nina, "O bibi, 
ngkai maka kam tangis?" Erjabap Maria Magdalena, "Enggo ibuat kalak 
Tuhanku, janah la kueteh ku ja ibabana!" 14 Kenca ikatakemna si enda, 
itulihkenna ku pudi, idahna Jesus tedis 1 je; tapi la ietehna maka Jesus kap 
si tedis e. 15 Nina Jesus man bana, "O bibi, ngkai maka kam tangis? Ise 
kin daramenndu?" Maria Magdalena erpengakap maka temanna ngerana e 
si njagai peken, e maka nina, "O tuan, adi kam kin muat Tuhanku e, 
katakenlah i ja Ia ibahanndu gelah kulegi ku je." 16 Nina Jesus, "O, 
Maria!" Ipernehen Maria Magdalena me Jesus, jenari ngaloi ia i bas cakap 
Heber, "Rabuni!" (Ertima, "Guru!") 17 Nina Jesus man bana, "Ola cikep 
Aku, sabap Aku langa ndahi BapangKu. Laweslah, jumpai senina- 
seninangKu janah kataken man bana, maka ningKu: Aku lawes ndahi 
BapangKu dingen Bapandu, ndahi DibataKu dingen Dibatandu." 18 E 
maka lawes Maria Magdalena njumpai ajar-ajar Jesus. Ikatakenna maka ia 
enggo jumpa ras Tuhan janah iturikenna pe kai si isuruh Tuhan ndai. 19 
Karaben i bas wari Minggu ndai, pulung ajar-ajar Jesus 1 bas sada ingan. 
Perbahan mbiar ia kalak Jahudi si erkuasa e maka ierukna pintun. Jenari 
bengket me Jesus, tedis Ia i lebe-lebe ajar-ajar e. Nina Jesus, "Mejuah- 
juah." 20 Jenari icidahken Jesus tanNa ras awakNa man ajar-ajar e, e 
maka meriah kal ukur ajar-ajar ngidah Tuhan. 21 Nina ka Jesus man 
ajar-ajar, "Tetapkenlah ukurndu. Bagi Aku isuruh Bapa, bage me pe kam 
Kusuruh." 22 Kenca bage isempulken Jesus KesahNa man ajar-ajar e, 
jenari nina, "Alokenlah Kesah Si Badia. 23 Adi ialemindu dosa kalak, 
dosana enggo ialemi, adi ipelepasndu dosana 1 bas ia, dosana e enggo tetap 
ibasia." 24 Sekalak i bas ajar-ajar si sepuluh dua e gelarna si Tomas 
(igelari pe si Kembar). Sanga Jesus encidahken diriNa man ajar-ajarNa, 
Tomas la ikut i je. 25 E maka erberita ajar-ajar e man Tomas nina, "Kami 
enggo jumpa ras Tuhan!" Ngaloi Tomas, "Adi la kin kuidah bekas paku i 
bas tanNa, janah adi la kin kutamaken jari-jaringku ku je bage pe adi la kin 
kutamaken tanku ku awakNa, labo aku tek." 26 Seminggu kenca ajar-ajar 
e pulung, pulung ka ia 1 bas inganna pulung e. Tomas pe ikut pulung. Pintu 
enggo ieruk, tapi bengket Jesus ku bas, tedis Ia 1 lebe-lebe ajar-ajar e, 


jenari nina, "Mejuah-juah!" 27 Jenari nina Jesus man Tomas, "Tamakenlah 
jari-jarindu ku jenda, janah nehenlah tanKu. Dadaken tanndu, tamaken ku 
awakku. Olanai la tek, tapi teklah!" 28 Ngaloi Tomas man Jesus, "O, 
Tuhanku! O, Dibatangku!" 29 Nina Jesus man Tomas, "Ma perbahan 
idahndu Aku nge maka kam tek? Malem tuhu-tuhu ate kalak si tek man 
bangKu amimna pe la Aku idahna!" 30 Tuhu melala denga tanda-tanda 
sengget ibahan Jesus 1 lebe-lebe ajar-ajarNa si la isuratken 1 bas Kitap 
enda. 31 Kai si enggo isuratken 1 bas Kitap enda tujunna e me gelah kam 
tek maka Jesus kap Anak Dibata, Ia kap Mesias si ipadanken Dibata. 
Bage pe gelah arah kinitekenndu nggeluh kam i bas gelarna! 


21:1 Kenca si ndai icidahken Jesus ka diriNa sekali nari man ajar-ajarNa 1 
Dano Tiberias. Bagenda me turi-turinna: 2 Asum pulung Simon Petrus, 
Tomas (si igelari si Kembar), Natanael (anak kuta Kana i daerah Galilea), 
ras anak-anak Sebedeus bage pe dua kalak nari ajar-ajar Jesus si deban, 3 
nina Simon Petrus man teman-temanmna e, "Ateku lawes njala nurung." 
Ngaloi teman-temamna e, "Kami pe ikut." E maka berkat kalak e, 
inangkihna sada perahu. Tapi i bas berngi si ndai sada nurung pe la idatna. 
4 Terangkenca wari, tedis Jesus i tepi dano; tapi la Ia itandai ajar-ajar e. 5 
Iperkuanken Jesus ajar-ajarNa e nina, "O senina, lit nge idatndu nurung?" 
Erjabap kalak ndai, "Lang, sada pe la lit." 6 E maka nina Jesus man kalak 
e, "Amburken jalandu kempak kemuhen perahu e, tentu rulih kam." 
Tamburken kalak ndai jalana, jenari lanai ia ngasup ngerintaksa sabap 
melala kal nurung 1 bas. 7 Nina ajar-ajar si ikelengi Jesus man Petrus, 
"Tuhan kap si ngerana man banta e!" Kenca ibegi Simon Petrus maka 
Tuhan kap si tedis i tepi dano e, ipakena jubahna (sabap ndai enggo 
itangtangina) jenari lompat 1a ku lau. 8 Ajar-ajar si deban pe ku tepi ras 
perahu e janahna ngerintak jala si dem nurung e. Kalak e labo ndauh i tepi 
nari, kira-kira seratus meter ngenca. 2 Kenca seh i daraten, idapetina 
enggo merara arang, janah i babo api e lit nurung ras roti. 10 Nina Jesus 
man ajar-ajarNa e, "Baba ku jenda piga-piga nurung si mbaru itangkapndu 
e." 11 Lawes Simon Petrus ku perahu, jenari irintakna jalana ndarat. Jala e 
dem nurung kegalangen, buena seratus lima puluh telu. Amin bage pe 


buena, labo merigat jala e. 12 Nina Jesus man ajar-ajarNa e, "Mari, man 
kita." Sada pe ajar-ajar e la pang nungkun, "Ise Kam?" Sabap ietehna nge 
maka Tuhan kap e. 13 E maka ibuat Jesus roti, jenari iberekenNa man 
kalak ndai. Bage pe nurung e iberekenNa man ajar-ajarNa. 14 Enda me 
petelu kaliken Jesus ncidahken diriNa man ajar-ajarNa kenca Ia ipekeke i 
bas si mate nari. 15 Kenca elah man, nungkun Jesus man Petrus nina, "O 
Simon anak Johanes, kelengen kin atendu Aku asangken ate kalak enda?" 
Erjabap Simon Petrus, "O Tuhan, ietehndu kap maka keleng ateku Kam." 
Nina Jesus man bana, "Permakanilah anak biri-biringKu." 16 Nungkun ka 
Jesus pedua kaliken man Petrus, "O Simon, anak Johanes, keleng kin 
atendu Aku?" Erjabap Simon Petrus, "Keleng Tuhan, ietehNdu kap maka 
keleng ateku Kam." Nina Jesus man Simon Petrus, "Permakanilah 
biri-biringKu." 17 Petelu kaliken nungkun Jesus man Simon Petrus nina, 
"O Simon, anak Johanes, keleng kin atendu Aku?" Getem kal pusuh 
Simon Petrus sabap telu kali enggo Jesus nungkun man bana, "Keleng kin 
atendu Aku?" E maka erjabap Simon Petrus, "O Tuhan, kai pe ietehNdu 
kap. IetehNdu pe maka keleng ateku Kam!" Nina Jesus man bana, 
"Permakanilah biri-biringKu. 18 Kukataken man bandu: Si tuhuna asum 
kam nguda denga, kam ngaturken dirindu gelah banci lawes ku ja atendu, 
tapi kenca kam metua, idudurkenndu tanndu janah kalak si deban ngiket 
kam, jenari ibabana kam ku ingan si la atendu bage." 19 (Alu kata enda 
icidahken Jesus kerna uga kematen Petrus guna mpemuliaken Dibata.) 
Jenari nina Jesus man Simon Petrus, "Ikutkenlah Aku!" 20 Jenari itulihken 
Petrus ku pudi, idahna ajar-ajar si ikelengi Jesus. Ajar-ajar si ikelengi 
Jesus, e ndeher ras Jesus kundul asum Jesus man ras ajar-ajarNa si 
sepuluh dua dingen si nungkun, "O Tuhan ise kin si nandangi ndudurken 
Kam e?" 21 Asum idah Petrus ajar-ajar e mina man Jesus, "O Tuhan kuga 
kerna ia?" 22 Erjabap Jesus, "Adi ateKu nggeluh ia seh Aku reh mulihken, 
kena kadena kin kam ije? Ikutkenlah Aku!" 23 E maka mbar berita maka 
ajar-ajar si ikelengi Jesus e la pagi mate. Tapi si tuhuna labo ikataken 
Jesus maka ajar-ajar si ikelengiNa e la mate! Nina Jesus, "Adi ateKu 
nggeluh ia seh Aku reh mulihken, kena kadena kin kam 1 je?" 24 Ajar-ajar 
si ikelengi Jesus e me si ngidah kerina kejadin e dingen ia pe nuratkenca. 


Sieteh maka kerina si isuratkenna enda tuhu. 25 Melala denga perbahanen 
Jesus si deban. Adi kerina isuratken sada-sadai, kuakap la siat doni enda 
ingan kitap si isurati e. 


